Энг яхши ҳимоя энг яхши ҳужумга қарши. Финал ҳақида барча қизиқарли маълумотлар\n13:07 / 03.06.2017\nЕвропа чемпионлар лигасининг бу мавсумдаги ҳал қилувчи учрашуви бугун бўлиб ўтади. Узоқ давом этган евромавсумнинг энг муҳим учрашувда «Реал» ва «Ювентус» бош соврин учун кураш олиб боради. Tribuna.Uz йилнинг энг муҳис учрашувига батафсил тўхталади.\n«Ювентус» - «Реал» (3 июнь, 23:45, UzReport, Матч ТВ, Матч! Футбол 1)\nБу «Реал»нинг мусобақа финалларидаги 15-иштироки бўлса, «Ювентус» тўққизинчи марта бош соврин учун ҳал қилувчи учрашувда иштирок этади. Бу сафарги финал Кардиффдаги «Милленниум» стадионида бўлиб ўтади. Стадион ўз бағрига 74 500 нафар мухлисни сиғдира олади. Учрашувни германиялик Феликс Брих бошчилигидаги ҳакамлар бригадаси бошқариб боради.\n«Ювентус» гуруҳ босқичида бирорта ҳам мағлубиятга учрамаган ҳолда, 14 очко тўплаб биринчи ўринни эгаллаганди. «Севилья», «Лион» ва «Динамо» Загребга қарши кечган учрашувларда жамоа фақат икки дуранг қайд этган. 1/8 финалда туринликларга «Порту» рақиблик қилди ва иккала учрашувда ҳам Аллегри шогирдларининг қўли баланд келган —1:0, 2:0, умумий 3:0. «Ювентус»нинг чорак финалдаги рақиби «Барселон» бўлганди. Нимчорак финал қаҳрамонларига қарши учрашувда туринликлар ўз уйида 3:0 ҳисобида ғалаба қозониб, меҳмонда бу устунликни сақлаб қолишганди 0:0. «Монако»га қарши ярим финал учрашувларида эса меҳмонда 2:0 ҳисобида ғалаба қозонган жамоа, ўз уйида 2:1 ҳисобидаги устунлик билан финалга йўлланма олганди.\n«Реал» эса ўз гуруҳида биринчи ўринни қўлга киритишни уддалай олмаганди. Дортмунднинг «Боруссия» клубидан кейин иккинчи ўрин билан 1/8 финалга чиққан мадридликлар Италиянинг «Наполи» клубини икки ўйинда ҳам бир хил 3:1 ҳисобида мағлубиятга учратиб, чорак финалда фаворитлардан бири «Бавария»га қарши майдонга тушганди. Меҳмон жамоалари 2:1 ҳисобида ғалаба қозонган ўйинларда қўшимча бўлимлар белгиланган ва ҳакамларнинг қўпол хатолари билан ёдда қолган можароли ўйинда «Реал» керакли (4:2) натижага эришиб ярим финалга йўлланма олганди. Ярим финалда «Атлетико»ни уйда 3:0 ҳисобида енгган мадридликлар меҳмонда 1:2 ҳисобида имкониятни бой беришганига қарамасдан, икки ўйиндаги устунлик эвазига 15-бор финал йўлланмасини қўлга киритганди.\nИкки жамоа шу кунга қадар ЕЧЛ доирасида 18 маротаба рўбарў келишган. Натижалар бўйича кўрсаткичда мутлақо тенглик кузатилган. 8 марта «Ювентус», 8 марта «Реал» учрашувларда ғалаба қозонган бўлса, икки учрашувда ғолиб номи аниқланмаган. Икки жамоа иштирокидаги сўнгги етти учрашувда «Реал»фақат бир мартагина (2013-2014 мавсум гуруҳ босқичи учрашуви) ғалаба қозонган.\nЖамоаларнинг финалдаги ягона тўқнашуви 1998 йилга тўғри келади. Ўшанда Предраг Миятовичнинг ягона голи «Реал»га ЕЧЛдаги илк бош совринни (иккала мусобақани қўшса еттинчи бош соврин) келтирганди. Аммо шундай кейин «Реал»нинг «Ювентус»га қарши ўйинларда омади юришмайди. Жамоалар ўша финалдан сўнг ҳал қилувчи плей-офф босқчида уч марта тўқнаш келган бўлса, уччала ҳолатда ҳам «Ювентус» икки ўйин натижасига кўра, кейинги босқичга йўлланма олган.\n— «Реал» Европа чемпионлар лигаси ташкил этилганидан буён кетма-кет икки марта бош совринни қўлга киритган илк жамоага айланиши мумкин;\n— «Ювентус» сўнгги тўртта ЕЧЛ финалларининг барчасида мағлубиятга учраган, жумладан «Реал»га қарши ўйинда ҳам;\n— «Ювентус» ЕЧЛнинг ўтган 12 учрашувининг бирортасида мағлубиятга учрамади (9 ғалаба ва 3 дуранг). Агар жамоа финалда ҳам ютқазмаса 2007/2008 йилги мавсумда «Манчестер Юнайтед» қайд этган натижани такрорлаб, ғолибликни қўлга киритиши мумкин;\n— «Реал» ва «Ювентус» янги форматдаги ЕЧЛ ташкил этилганидан буён олтинчи марта финалга етиб келишди ва бу борада рекордчи «Милан»га тенглашиб олишди;\n— «Реал» ўзи иштирок этган барча бешта финалда ғалаба қозониб, бош совринни қўлга киритган;\n—«Ювентус» иштирок этган бешта финалнинг фақат биттасида ғалаба қозона олган;\n— Умуман олганда «Ювентус» ЕЧЛ ва ЕЧК финалларида энг кўп мағлубиятга учраган жамоа саналади. Саккизта финалда қатнашган туринликлар, уларнинг олтитасида имкониятни бой беришган;\n— «Реал» ЕЧЛ ва ЕЧК финалларида жами бўлиб 14 марта иштирок этган бўлиб, уларнинг 11тасида бош совринни қўлга киритган. Уч марта мағлубиятга учраган. Сўнгги марта жамоа финални 1981 йилда «Ливерпуль»га қарши учрашувда бой берган;\n— «Реал» бош совринни ҳимоя қилиш учун финалда иштирок этаётган бешинчи жамоа саналади. Бунгача тўрттала амалдаги ғолиб ҳам финалда имкониятни бой берган;\n— Сўнгги марта (ЕЧЛ ва ЕЧКни қўшиб ҳисоблаганда) «Милан» кетма-кет икки марта (1989, 1990 йиллар) Европа клубларининг энг нуфузли мусобақасида ғалаба қозонган;\nФиналнинг яна аҳамиятли томони, унда икки жамоанинг деярли барча етакчилари ўйнай олиши бўлмоқда. Тўғри «Ювентус» таркибида майдонга туша олмайдиган футболчилар бор. Стураро белидан, Марко Пьяца тиззасидан олган жароҳати сабаб, майдонга туша олмайди. Руганининг ўйинда иштироки ҳам сўроқ остида қолмоқда. Бироқ агар футболчилар соғ бўлишганида ҳам финалда ҳаттоки захирадан майдонга тушишига ҳам ишонч йўғиди.\n«Реал» таркибида эса бундай йўқотишлар финал кунига келиб қолмаган. Гарет Бэйл жароҳатидан тузалиб сафга қайтган. Унинг жисмоний ҳолати бу учрашувни дастлабки дақиқалардан бошлашга йўл қўймаслиги мумкин, холос. Варан ва Пепе ҳам майдонга тушишга шай бўлиб туришибди.\nЮқорида айтганимиздек «Ювентус» асосий таркибида ҳеч қандай йўқотишлар йўқ ва Европа майдонларида жамоага муваффақият келтирган таркиб учрашувда қатнашиши кутилмоқда. Аллегри кечувда отларни алмаштирмаса керак. «Реал»да эса Гарет Бэйлнинг жисмоний ҳолати инобатга олиниб, Иско ўйинни асосий таркибда бошлаши кутилмоқда. Аммо Зидан Кардифф финалида ягона мезбон Бэйлни захирадан бўлсада, майдонга туширишига ҳеч ким шубҳа қилмаётган бўлса керак.\n«Ювентус»: Буффон, Барцальи, Бонуччи, Кьеллини, Алекс Сандро, Хедира, Пьянич, Дани Алвеш, Дибала, Манджукич, Ҳигуаин.\n«Реал Мадрид»: Навас, Карвахал, Рамос, Варан, Марсело, Модрич, Каземиро, Кроос, Иско, Бензема, Роналду.\nРеал Мадрид ЕЧЛ Ювентус


New York Times АҚШнинг ИШИДга қарши курашни фаоллаштириш режасидан бохабар бўлди\n12:02 / 05.10.2015\nАҚШ бошчилигидаги халқаро коалиция Сурия ҳудудида ИШИДга қарши курашни фаоллаштиришни кўзламоқда. Бу ҳақда New York Times Пентагон ва Оқ уйдаги ахборот манбаларига асосланиб хабар бермоқда.\nИШИДнинг норасмий пойтахти саналувчи Раккага босимни кучайтириш мақсадида Сурия шимоли-шарқида янги фронтни очиш Вашингтон режасидан ўрин эгаллаган. Нашр маълумотига кўра, АҚШ президенти Барак Обама ҳужумкор операцияларни тезлаштиришга қаратилган икки қадамни ташлашга рухсат берди.\nЖумладан, у илк марта қуролланган Сурия муҳолифатига тўғридан-тўғри бир қатор ҳарбий аслаҳаларни етказишга қарор қилди. Шунингдек, Барак Обама жангарилар позицияларига авиазарбалар бериш жадаллигини кенгайтириш ғоясини қўллаб-қувватлади.\nМазкур чоралар 3-5 минг муҳолифат жангчиларининг 20 минг нафарлик курд жангарилари билан бирга коалиция авиацияси кўмагида Раккага ҳужум амалиётини ўтказиш мақсадида кўрилмоқда. Вашингтон фикрича, операция ИШИД гуруҳи таъминот олаётган Туркия-Сурия чегараси устидан назорат ўрнатишга ҳам хизмат қилади.


Почта хизмати чопари қандай қилиб юлдуз футболчига айланганди? - Халқ сўзи\n13:30 07 Май 2020 Спорт\nКамтарона жисмоний кўрсатгичлар билан киши жаҳон футболида ўз ўрнини топа олиши мумкинми? Мумкин. Бунга Жан Тигана мисол бўла олади. Ҳатто ўзининг энг яхши йилларида ҳам бўйи 172 сантиметр, вазни 62 килограммдан ошмаган Тигана дунё футболи тарихидан муносиб ўрин ола билди. Ваҳолонки, унинг даражасидаги ижрочиларнинг ҳеч бири катта футболда Тиганачалик қаршиликка дуч келмаган.\nЖаннинг болалиги жуда оғир кечди. Оилада тўққиз опа-ука эдилар. Малидан Францияга қашшоқлик важидан кўчиб келишганди. Жан Марселнинг “Олимпик” жамоаси иштирокидаги ўйинларни стадиондан кўриш учун нималарни қилмаганди, дейсиз. Чипта нархи ўн франк турарди. Аммо чўнтакда ҳеч вақо йўқ. Шунда болакай ёши катта мухлисларга эргашиб стадионга борар, назоратчи чиптага кўз югуртириш билан овора бўлган паллада ўзини ичкарига урарди. Тигананинг оиласида “ўқиш”, “машғулот” деган тушунчалар йўқ эди. Фақат яшаш учун кураш бор эди, холос. Отасининг оғир касал бўлиши Жанни ҳам пул ишлаб топишга мажбур этди. Почта хизматига курьер бўлиб ишга жойлашди. Бироқ кўча футболини канда қилмади. Аммо 20 ёшга киргунига қадар уни бирор бир клубга қабул қилишмади. Футбол мутахассислари кўзига Тигана ожиз, жисмонан кучсиз кўринарди. Ўша пайтларда Европада Голландиянинг “Аякс” жамоасида тўп сураётган футболчилар эталон саналишарди. Баланд бўйли, жисмонан бақувват, келбатли ва кучли эди улар. Жан Тигана улар олдида ким бўлибди?\nҚаҳрамонимиз бир куни Касси шаҳарчасига борди. Бу ердаги почта офисида иш бор, деб эшитганди. Аммо жой банд экан.Табиийки, Жан хуноб бўлди. Кейин пляжга йўл олди. Бу ерда тасодифан тўпланган йигитлар билан футбол ўйнади. Омадни қарангки, шу пляжда “Тулон” клуби бош менежери Ив Кудерк дам олаётган экан. У Жан билан танишди ва бир йиллик стажировка ўташ учун қаҳрамонимизни ўз клубига таклиф қилди. Гарчи, бу камтарона таклиф бўлса-да, Тигана омади чопганидан еттинчи осмонда эди.\n1975 -76 йилги мавсумда унга ўзини кўрсатиш учун имконият туғилди. Сафдошларидан бири ўйиндан четлатилгани боис уни майдонга туширишди. Жан шунақанги ўйнаб қўйдики, клуб дарҳол унга тўрт йиллик шартнома таклиф қилди. Бироқ икки йил ўтиб, бош мураббий Марсел Дюваль билан тортишиб қолди. Оқибатда унга чиқиш эшигини кўрсатиб қўйдилар.\nБироқ энди унга унчалик қийин эмасди.Чунки қанақанги футболчи эканини бошқалар энди билишарди. Шу боисдан “Лион” уни ўз сафига қўшиб олди. Бу ерда у ҳақиқий мураббийнинг қўлига тушди. Жамоа устози Эме Жаке чаққон, тезкор, энг муҳими, ақлли ва юқори техника эгаси бўлган Тигананинг фазилатларини муносиб баҳолай олди. Узоқни кўра биладиган донишманд Эме Жаке, аввало, шогирдининг югуриш борасидаги имкониятларини ошириш билан шуғулланди. Унинг жисмоний ҳолатини талаб даражасига келтириш учун эса икки йил вақт кетди. Тренер Тигананинг майдондаги позициясини ҳам бир оз ўзгартирди. Илгари у плеймейкерлик вазифасини бажарарди. Эндиликда кўпроқ ҳимояда тўп сурадиган ва ортдан туриб рақиб жарима майдончасига ханжардек ёриб кирадиган бўлди. Эме Жакенинг Тигана истеъдодини юзага чиқариш борасидаги меҳнати 1982 йилги жаҳон чемпионатида ўз самарасини кўрсатди. Қаҳрамонимизнинг ҳеч кимга ўхшамайдиган, ўзига хос маҳорати миллионлаб футбол мухлисларига қувонч бағишлади. Шуниси қизиқки, Тигана жуда керакли бўлиб турган паллада ўзининг рейдларини уюштирар ва улар муваффақият келтирарди. Ўша йилларда французлар сафида Мишель Платини лидер эканини ҳамма эътироф этар, аммо Тигананинг жуда фойдали футболчилигини айтишни ҳам унутишмасди.\nТигананинг бутун фаолиятига унинг "Евро — 84"да Португалия терма жамоаси билан бўлиб ўтган ярим финал баҳсида амалга оширган рейди ташриф қоғози вазифасини ўтаган дейиш мумкин. Ўшанда учрашувга қўшиб берилган вақт ниҳоясига етаётган, ҳисоб 2:2 бўлиб турганди. Тигана тўпни эгаллаб, йўлида учраган барча ҳимоячиларни ортда қолдирди ва Платинига шунақанги қулай пас бердики, уни дарвозага аниқ йўламасликнинг иложи йўқ эди. “Менда Платини ва Жирессдаги талант бўлмаган. Лекин бунинг ўрнини қаттиқ меҳнат эвазига қоплаганман” деганди кейинчалик Тигана.\n1980 йилда Эме Жаке “Лион”дан кетиб, “Бордо”га бош мураббий бўлди.Бир йил ўтгач эса, шу клубга Жан Тиганани ҳам олиб келди. Рене Жирар, Ален Жиресс ва Бернар Лякомб каби техникаси юқори футболчилар билан бирга ажойиб ансамблни ташкил этган Тигана “Бордо”нинг 80-йиллар ўртасидаги ажойиб ютуқларига катта улуш қўшди. “Бордо” Европанинг кучли клубларидан бирига айланди. Тўрт йил орасида у уч бор мамлакат чемпионлигини қўлга киритди.\nТигана яна иккита олтин медални ўз фаолиятининг охирги икки мавсумида қўлга киритди. Бу даврни у Марселда ўтказди. Ўшанда 34 ёшда эди. Бернар Тапи қаҳрамонимизни ўз клубига таклиф этди. Лекин Марселда кечган икки мавсум Тигана учун қарама-қарши ҳиссиётларга бой бўлди. 1989 -90 йилги мавсумда “Олимпик” жамоасини Франц Беккенбауэр бошқарди. Тигана билан унинг ўртасида тўлақонли ишонч мавжуд эди. Немис мутахассиси фахрий футболчининг ҳурматини жойига қўярди. Аммо орадан кўп ўтмай жамоага Раймон Гуталс бош мураббий этиб тайинланди. Бельгиялик бу мутахассис Тиганани захира ўриндиғи футболчисига айлантирди. Жан машғулотларда нечоғли қаттиқ меҳнат қилмасин, уни майдонга туширмади. Ҳатто Тигананинг сафдошлари ҳам тренернинг бу адолатсизлигидан таажжубга тушиб, футболчининг ёнини олишди. Бироқ фойдаси бўлмади. ”Гуталс Тиганани қариб қолган деганида мен карахт аҳволга тушдим” деганди футболчилардан бири.\nТўғри, Гуталс уни зарурат юзасидан майдонга туширишга мажбур бўлди. Бу Чемпионлар кубоги ярим финалида “Спартак”ка қарши учрашувда рўй берди. Жан Москвадаги ўйинда ҳам, Марселдаги учрашувда ҳам бор маҳоратини намойиш этди. “Олимпик” ҳар икки ўйинда ҳам ғалаба қозонди. Барча бу ютуққа Тигана салмоқли улуш қўшганини эътироф этди. Аммо фақат Гуталсгина сукут сақлади. Финал учрашувида эса Тиганани майдонга туширмади. Ҳал қилувчи баҳсда “Црвена Звезда” пенальтилар сериясида ғолиб чиқди.\nБиз юқорида Тигана барча нарсага ўзининг машаққатли меҳнати эвазига эришганини айтдик. Техникаси жуда юқори, абжир футболчи одатда кўп жароҳат олади. Тигана ҳам бундан истисно эмас. У ўз фаолияти давомида жуда кўп бор жарроҳлик столига ётди. Ҳимоячилар унинг алдамчи ҳаракатлари олдида ожиз қолишгач, қоидани бузишдан бўлак чора топиша олишмасди. “Ҳаммасидан кўра жароҳат олиб қайта майдонга туша билмасликдан қўрқаман” деганди у бир суҳбатида. Жанмустаҳкам ирода эвазига шу қийинчиликларни ҳам енгиб ўтди. Катта футболда ёрқин из қолдирди. Кейин эса тренерлик қилди. “Лион”, “Монако” , “Фулхэм” жамоаларини бошқарди. Айримлар уни Франция терма жамоасини бошқарса керак, деб ўйлашганди. Аммо бундай бўлиб чиқмади. Тигана бу орада узумчилик билан ҳам шуғулланиб, боғлари ҳудудини саккиз гектарга етказди. Францияда ўз вино бизнесини йўлга қўйди.\nТигана 1984 йилги Европа чемпиони, 1986 йилги жаҳон чемпионати бронза медали соҳиби. У 1984 йилда Франциянинг энг кучли футболчиси дея топилган. “Хизматлари учун” ордени билан тақдирланган.


Зарафшон дарёсига ўзини ташлаган қиз ФВВ ходимлари томонидан қутқариб қолинди\n14:19 / 01.07.2017\n2017 йилнинг 29 июнь куни Бухоро вилояти Жондор туманининг Зарафшон дарёси бўйида вилоят Фавқулодда вазиятлар бошқармаси Қутқарув отряди командири майор Ғ. Сафаев бошчилигида маҳаллий аҳолига тақиқланган ҳудудларда чўмилишнинг салбий оқибатлари бўйича тушунтириш ишлари олиб борилмоқда эди, деб хабар бермоқда ФВВ матбуот хизмати.\nПрофилактик тадбир ўтказиш вақтида номаълум шахс Ғ.Сафаевга Зарафшон дарёсининг улар турган жойга яқин ҳудудида номаълум бир қиз ўзини сувга ташлаганлиги ва чўкиб кетганлигини маълум қилди.\nҚутқарувчилар воқеа жойига зудлик билан этиб бориб қидирув-қутқарув ишларига киришдилар. Тезкорлик билан суруштирув ишларини олиб бориб гувоҳлардан қизнинг аниқ сувга тушган жойини белгилаб олдилар.\nЎз вақтида кўрилган чоралар натижасида чўккан қиз топилди ва ҳаёти сақлаб қолинди. Қутқарувчилар жабрланувчининг юрак уриши тўхтаганлигини аниқлагач, дарҳол биринчи ёрдам кўрсатиш тадбирларини амалга оширдилар. Жабрланувчи нафас олишни бошлагач, қутқарувчилар уни йўловчи машинада туман тиббиёт бирлашмасига олиб бордилар. Йўл давомида жабрланувчига бир неча бор ёрдам кўрсатилди. Тиббиёт бирлашмасида малакали ёрдам кўрсатилиб, қиз ҳушига келтирилди.\nСурхондарёда сел туфайли 754 киши эвакуация қилинди\n10:00 / 19.05.2018\n12:53 / 18.05.2018


Вашингтон хавфсизлик тизимида ишлайдиган манбанинг айтишича, намойишчилар куч ишлатувчи тузилмалар ходимларига ёнувчи аралашма солинган шишаларни улоқтирмоқда.\nАфроамерикалик Жорж Флойднинг ўлими сабабли Вашингтонда ўтказилган норозилик намойиши иштирокчилари билан тўқнашувлар натижасида АҚШ махфий хизматининг 50дан ортиқ ходими жароҳатланди. Бу ҳақда ўз манбасига таяниб Fox News хабар берди.\nВашингтон хавфсизлик тизимида ишлайдиган манбанинг айтишича, намойишчилар куч ишлатувчи тузилмалар ходимларига ёнувчи аралашма солинган шишаларни улоқтирмоқда. Вашингтон кўчаларида тартиб сақлашда полиция ва миллий хавфсизлик вазирлиги ходимларига ёрдам бериш учун махфий хизматдан ташқари федерал маршаллар, гиёҳвандликка қарши курашиш бошқармаси ходимлари ва миллий гвардия жалб этилган.\n25 май куни афроамерикалик Жорж Флойд полиция томонидан қўлга олинаётганда вафот этди. Оқ танли полициячи Дерек Шовин 7 дақиқа давомида Флойднинг юзини алфальтга босган ҳолда ушлаб турган ва оқибатда нафаси бўғилган Флойд воқеа жойида жон берган. Уч нафар полициячи барчасини томоша қилиб турган. Бу эса мамлакатда ирқчиликка қарши кескин намойишлар ўтказилишига сабаб бўлди.\nҚатор шаҳарларда комендантлик соати жорий этилди. Associated Press агентлигининг хабар беришича, кейинги уч кун давомида 4100 киши қўлга олинган.


Америкаликларнинг ярмидан кўпи Трампнинг Эронга нисбатан сиёсатини маъқулламаслиги аниқланди\nЖаҳон 01:52 / 13.01.2020 12716\nАмерикаликларнинг 56 фоиздан кўпроғи АҚШ президенти Дональд Трампнинг Эронга нисбатан сиёсатини маъқулламайди. Бу Ipsos компанияси ва ABS News телеканали ўтказган сўровномада маълум бўлди.\nШу билан бирга 43 фоиз америкаликлар бу борада Трампни қўллаб-қувватлашади.\n52 фоиз респондентлар АҚШнинг эронлик генерал Қосим Сулаймонийга қарши ўтказилган махсус амалиёти АҚШ хавфсизлигига ёмон таъсир қилишини айтишган. Респондентларнинг 25 фоизи Сулаймонийнинг ўлимидан кейин АҚШ аввалгидан янада хавфсизроқ бўлишини, 22 фоизи эса амалиёт АҚШга таъсир қилмагани ҳақидаги фикрни билдиришган.\n41 фоиз сўралганлар Эрон билан уруш бўлиши мумкинлигидан бироз, 32 фоизи эса анчагина хавотирда эканликларини билдиришган. 20 фоиз респондентлар эса бу муаммодан деярли ташвишланмасликларини, 7 фоизи эса умуман хавотирда эмасликларини айтишган.\nСўровномада 525 нафар киши иштирок этган.\nБу орада Трамп АҚШ ва дунё Эронда мамлакат раҳбарияти Украинага қарашли йўловчи самолёт эронлик ҳарбийлар томонидан уриб туширилганини тан олгандан кейин бошланган норозилик намойишлари ортидан кузатаётганини айтган.\n“Эрон етакчилари намойишчиларни ўлдирманг. Бунгача улардан минглаб нафари ўлдирилди ёки қамоққа олинди, дунё буни кузатмоқда. Янада ҳам муҳими, буни АҚШ кузатмоқда. Интернетни ёқиб, журналистларга эркин ҳаракатланишга ижозат беринг”, деб ёзган Трамп твиттерда.\n“Буюк халқингизни ўлдиришни бас қилинг!”, деб қўшимча қилган АҚШ президенти.


Асал таркибидаги витаминлар – Tadbirkor-Fermer\nАсал таркибидаги витаминлар\nАсал таркибидаги витаминлар унча куп булмаса хам улар организм учун керакли булган бошка моддаларга кушилган холда учраб, унинг ахамияти катта бўлади . 1 г асалда 30 мкг аскорбин кислотаси (С), 1 О мкг токоферола (Е) 4 мкг пантоген кислотаси (8\_). 3.8 мкг биотин (Н), 3,1 мкг ниацин (РР) ва 3.0 мкг пиридоксин’ (8,) каби витаминлар учрайди.\nАсалда инвертаза,- диастаза, каталаза ферменти булиб, улардан инвертаза – ферменти иккиламчи мураккаб шакарларни парчалаб, бирламчи оддий шакарларга айлантиришда иштирок этади. Мураккаб шакарларни парчаланиши асал копчасидан бошланиб, усти беркитилган инчада асал узок вакт сақланиши даврида хам давом этади.\nДиастаза ферменти крахмални парчалайди . Ферментни парчалаш тезлиги диастаза курсаткичига караб аникланади. Яъни, 1 г асалда 1 % ли крахмал -эритмасини миллилитр сонини 1 соат ичида диастаза ферменти томонидан парчаланишига караб бахоланади. Асал таркибидаги диастаза курсаткичи куп сабабларга боғлиқ бўлиб, усимликлар турига асал тайёрланган шарбатга, усимлик усадиган жойнинг иклим шароити хам да еридага, обхавосига. шарбатни куп ёки оз ажратишига, ари оиласининг кучига ва бошка сабабларга боғлиқ булади. Шунинг учун хар хил асаллар таркибидаги диастаза курсаткичи 1 О дан то 65 бирлик курсаткичигача булади. Бахорда гуллайдиган усимликлар гулидан тўпланган шарбат ва асалда диастаза курсаткичи кам булса, ёзда гуллайдиган усимликлардан тўпланган асалда юқори бўлади . Маржумак (Гречиха) гулидан тўпланган асалнинг диастаза курсаткичи узгарувчанлиги билан ажралиб туради, чунки гречиха асалининг диастаза курсаткичи бир йил сақлангандан кейин 35% га камаяди.\nКаталаза ферменти шарбатни кайта ишлаб асалга айлантиришда катнашиб, перикис водородни парчалайди. Асал таркибида кам булса хам оқсил, ёғлар хамда тукималар оралиғида моддаларнинг парчаланишини таъминловчи куйидаги протеаза, липаза, глиногеназа, нордон фосфатаза, пероксидаза, редуктаза, аскорбинатоксидаза, фосфолиназа, инулаза ва бошка ферментлар борлиги аниқанган.\nАсал таркибида бунчалик куп ферментлар учраши уша асал таркибида учрайдиган хамма моддаларни парчалаб, тез сурилишини таъминлайди. Ферментлар таъсирида парчаланган асал таркибидаги озука моддалар, кишлаш вактида арилар танасидаги овкат хазм килиш, парчалаш ферментлари иштирокисиз ариларнинг танасига енгил сурилади. Асал бундай алохида хусусиятига эга булиши эвазига инсонлар томонидан дори сифатида истеъмол килинади.


Канададаги ўрмон ёнғини нефтчилар шаҳарчасини кулга айлантирди\n09:40 / 18.05.2016\nТелеканал маълумотларига кўра, гап Блэксэндс-Эксекьютив-Лодж аҳоли турар-жойи ҳақида бормоқда. Бу ерда ҳудудда фаолият олиб борувчи нефть компаниясида ишловчиларнинг 665 хонадони жойлашган эди.\nАввалроқ бу ердан нефть компаниясининг саккиз минг нафар ходимини кўчиришга тўғри келгани ҳақида хабар берилган эди. Умумий хавф остида 19 та ана шундай шаҳарча қолмоқда, дейилади берилаётган маълумотларда. Нефть компанияларига эса, ўрмон ёнғинлари хавф солмаяпти, чунки улар бир неча километрли хавфсизлик зоналари билан ўралган.\nАльберт провинциясидаги ўрмон ёнғинлари 1 майдан бери давом этмоқда. 3 майдан эътиборан у ердан 30 минг нафарга яқин аҳоли кўчирилган. Энг кўп зарар кўрган шаҳар сифатида Форт-Мамюррей деб маълум қилинмоқда.\nЁнғин натижасида келиб чиққан моддий талафот ўрганилди. Ҳисоб-китобларга кўра, унинг миқдори 9 млрд канада долларига (7,8 млрд АҚШ доллари) етган.


Аллоҳ субҳанаҳу ва таоло бутун коинотни, ундаги бор мавжудоту махлуқотларни бир яратишда «Бўл!» деган амри ила яратди. Тоғу тошларни – жамодот оламини, дов-дарахтлар, ўт-гиёҳларни – наботот оламини яратди, қолган барча мавжудоту махлуқотларни – ҳайвонот оламини яратди. Ушбу ҳайвонот оламининг яратилиши бир хил бўлди, яъни ҳар бир жонзот ейди, ичади ва ухлайди, ҳаёти бардавом бўлиши учун жисмоний эҳтиёжларини қондириш билан кун кечиради. Бу каби эҳтиёжлар шаръий истилоҳда «шаҳват» дейилади. Демак, ҳайвонот олами фақат шаҳватини қондириш тақозосига кўра яралган. Шунинг учун, инсондан фарқли равишда, уларнинг ақли, онги бўлмагани боис, уларда қилган ишлари учун жавобгарлик йўқ. Шунга биноан, қиёмат куни ҳайвонлар яхши иш қилгани учун жаннатга, ёки ёмон иш қилгани учун дўзахга киритилмайди.\nБунга қуйидаги оятларни далил ўлароқ мисол қилса бўлади:\nМаълум муддат ўтгач, Аллоҳ субҳанаҳу ва таоло Ўзи яратган мавжудоту махлуқотларнинг гултожиси бўлмиш инсонни лойдан Ўз Қўли билан яратди.\n««Жосия» Ва сизга осмонлардаги нарсаларни ва ердаги нарсаларни – ҳаммасини Ўз томонидан беминнат хизматкор қилиб қўйди. Албатта, ана шунда тафаккур қиладиган қавмлар учун оят(белги)лар бордир».\n(Жосия сураси, 13-оят).\n«У Зот сизга кечанию кундузни, қуёшнию ойни беминнат хизматкор қилиб қўйди. Юлдузлар Унинг амри ила беминнат хизматкордир. Албатта, бунда ақл юритувчи қавмлар учун оят(белги)лар бор».\n(Наҳл сураси, 12-оят).\n«У ер юзидаги барча нарсани сизлар учун яратган, сўнгра осмонга юзланиб, уларни етти осмон қилиб тўғрилаган Зотдир. Ва У ҳар бир нарсани ўта билувчидир».\n(Бақара сураси, 29-оят).\nҚуръони Каримда бу каби юзлаб оятларни кўриш мумкин. Уларнинг барчасида борлиқдаги барча нарса инсон учун яратилгани ва унга буйсундириб қўйилгани очиқ баён этилади.\nНима учун инсон жамики махлуқотнинг гултожи бўлди?\nБу ўринда икки муҳим нарсага эътибор қаратишимиз лозим. Аввало, улар қай усулда ва нима мақсадда яратилди? Юқорида айтиб ўтганимиздек, борлиқдаги инсондан бошқа барча нарса Аллоҳ субҳанаҳу ва таолонинг биргина «Бўл!» деган амри ила яралди. Қуръони каримнинг таъбирига кўра, бунга олти кун вақт кетди. Юқоридаги оятларга биноан эса, буларнинг барчаси фақатгина инсон учун яратилди.\nЭнди инсоннинг яратилишини мулоҳаза қилсак, Аллоҳ субҳанаҳу ва таоло уни бошқа махлуқотлардан фарқли равишда, алоҳида яратди. Уни барча махлуқотлар ичида бирданига яратишга қодир бўла туриб, бундай қилмади, балки уни Ўз қўли ила яратди. Аллоҳ таоло буни аввалроқ фаришталарига эълон қилиб. унга Ўз руҳидан жон пуфлашини ва фаришталар унга сажда қилишлари лозимлигини айтди.\nБу ҳақда Қуръонда бундай дейилади:\nإِذْ قَالَ رَبُّكَ لِلْمَلَائِكَةِ إِنِّي خَالِقٌ بَشَرًا مِنْ طِينٍ (71) فَإِذَا سَوَّيْتُهُ وَنَفَخْتُ فِيهِ مِنْ رُوحِي فَقَعُوا لَهُ سَاجِدِينَ (72) فَسَجَدَ الْمَلَائِكَةُ كُلُّهُمْ أَجْمَعُونَ (73) إِلَّا إِبْلِيسَ اسْتَكْبَرَ وَكَانَ مِنَ الْكَافِرِينَ (74) قَالَ يَا إِبْلِيسُ مَا مَنَعَكَ أَنْ تَسْجُدَ لِمَا خَلَقْتُ بِيَدَيَّ أَسْتَكْبَرْتَ أَمْ كُنْتَ مِنَ الْعَالِينَ (75)\n««Сод» @»»Эсла, Роббинг фаришталарга деди: «Албатта, Мен лойдан башар яратувчидирман. «Сод» Бас, уни ростлаб, ичига руҳимдан пуфлаганимда, унга сажда қилиб, йиқилинглар!». «Сод» Бас, фаришталар барчалари бараварига сажда қилдилар. «Сод» Фақат иблисгина мутакаббирлик қилди ва кофирлардан бўлди. «Сод» У Зот: «Эй иблис, Ўз қўлим билан яратган нарсага сажда қилишингдан сени нима ман қилди?! Мутакаббирлик қилдингми?! Ёки олий даражалилардан бўлдингми?!» – деди».\n(Сод сураси, 71-75-оятлар).\nДемак, инсон бир неча жиҳатлари ила борлиқдаги бошқа мавжудотлардан фарқ қилади:\n1. Инсон борлиқдаги яралган барча мавжудотлардан ўзгача равишда Аллоҳ субҳанаҳу ва таолонинг Ўз инояти ила, алоҳида яратилган.\n2. Аллоҳ субҳанаҳу ва таоло уни яратишда Ўз руҳидан унга жон пуфлаган.\n3. Шундан сўнг барча фаришталарни инсонга таъзим ва такрим саждасини қилишга амр қилган.\n4. Барча мавжудотлар инсон учун яратилиб, унга хизмат қилиш учун бўйсундириб қўйилган.\n5. Энг муҳими, Аллоҳ субҳанаҳу ва таоло инсонни Ўзи учун, фақат Унинг Ўзигагина ибодат қилиш учун яратган.\nБу ҳақиқат Зориёт сурасининг 56-оятида баён қилинган:\nШундай қилиб, ер юзида яна бир олам – иноният олами пайдо бўлди. Инсонга ҳам, худди ҳайвонлардаги каби, жисмоний эҳтиёжларни қондириш хусусияти, яъни шаҳватни берилди, бироқ, улардан фарқли ўлароқ, инсонга ақл ато этилди. Инсон руҳоний ҳолатга муҳтож қилиб яратилди.\nБошқача қилиб айтганда, жамодот олами биринчи босқич бўлиб, наботот олами ундан ўсиб-униш хусусияти билан ажралиб туради. Ҳайвонот олами эса, бунга қўшимча тарзда бу икки оламдан шаҳвати ила фарқ қилади. Аммо инсоният олами буларга қўшимча тарзда ақли ва руҳий ҳолатининг хусусияти билан фарқ қилади. Шунинг учун ҳам ҳайвонларда қилинган иш учун жавобгарлик йўқ. Бу борадаги барча масъулият инсоният оламига мансубдир.\nАллоҳ субҳанаҳу ва таоло инсонни яратганида уни икки турдаги ҳиссиёт ила яратган. Биринчи тури моддий ҳис-туйғулар бўлса, иккинчиси маънавий ҳис-туйғулардир. Ана шу ҳис-туйғулар ёрдамида инсон ўз ҳаётида дуч келган нарсаларига баҳо беради, интилади, курашади, хурсанд ёки хафа бўлади ва ҳоказо.\nМоддий ҳис-туйғулар – бу кўз, қулоқ, бурун, оғиз, қўл, оёқ ва жамики аъзои бадан бўлиб, уларнинг вазифаси инсоннинг теварак-атрофида рўй бераётган воқеа-ҳодислар, жараёнларга гувоҳ бўлиб, уларни таҳлил қилиш учун мияга жўнатишдир. Мисол учун, қуёш, ой, юлдуз ёки бошқа катта жисмлар узоқдан қаралганда инсонга худди қўлда тутиб турса ҳам бўладигандек кичик кўринади. Аммо ақл бу ҳолатни тўғрилаб, ўша предметлар узоқда жойлашгани учунгина кўзга мана шундек кичик кўринаётгани, аслида эса бу жисмлар мисли кўрилмаган тарзда баҳайбат ва улканлигини билдиради. Худди шунингдек, бирон жисм шаффоф идишдаги сувга солинса, синиқ кўринади. Бунда ҳам ақл кўзнинг хатосини тўғрилаб қўяди. Қолган аъзоларнинг ҳам иши шундай.\nДемак, ақлнинг вазифаси моддий ҳиссиёт аъзолари унга узатаётган маълумотларни синчковлик билан ўрганиб, уни таҳлил қилиш ҳамда шу ақлнинг эгасини тўғри йўлга йўллаш экан. Аммо моддий ҳис-туйғу аъзолари узата олмайдиган маълумотларга келсак, бу борада ақл ожиздир. Хўш, моддий ҳис билиш аъзолари узата олмайдиган маълумотлар қандай маълумотлар? Нима деб ўйлайсиз?\nБу – динимизнинг аҳкомларидир! Ҳа, бу диндир. Диннинг ҳар бир ҳолати инсон ақлидан ташқарида бўлиб, бу борада инсон фақат ва фақат бунга иймон келтириши – ишониши, бўйсуниши ва унга таслим бўлиши зарурдир. Зотан, Исломнинг маъноси таслим бўлиш демакдир.\nИнсоннинг маънавий ҳис-туйғулари ҳам шулар жумласидандир. Бошқача қилиб айтганда, бу инсоннинг руҳий ҳолатидир. Чунки руҳ Аллоҳга тегишли бўлиб, бу ҳақда инсоннинг ақли етадиган даражада маълумоти йўқдир. Айни пайтда, бу борада инсон ўзи мустақил равишда маълумот топишининг ҳам имкони йўқ.\nИнсон руҳий ҳолатида ҳам нималаргадир эҳтиёж сезади. Аммо, динсиз турли бидъат-хурофотларга қоришиб кетади ёки ундан бутунлай юз ўгириб, маънавий аҳлоқсизлик жарига қулайди. Бугунги кунда бу сўзларимизга мисоллар келтириш ҳам ортиқчадир.\nЮқоридаги сўзимизнинг тасдиғи учун энг оддий мисолларни келтириш кифоя.\nМаълумки, дин беш устунга қурилган: иймон, намоз, закот, рўза ва ҳаж.\nИймон масаласини олсак, унда ҳам энг оддий нарсани мисол қилайлик. Роббимиз Аллоҳ субҳанаҳу ва таолонинг исми зоти бўлмиш лафзи жалола –«Аллоҳ» исмидир.\nАгар Аллоҳ субҳанаҳу ва таоло инсониятнинг ҳидояти учун набийлар ва расулларни юбориб турмаганида, уларга дин ҳақида маълумотлар бермаганида, инсон ушбу энг оддий нарсани – ўзини яратган Роббининг исми нима эканини қаердан билар эди? Иймоннинг қолган масалалари ҳақида тўхтаб турамиз. Ер юзидаги барча донишмандаларни бир жойга тўплаб, уларга минг йил, миллион йил имконият берилса ҳам, Роббининг исми «Аллоҳ» эканини топа олмайдилар. Шунинг учун ҳам ер юзида бугунгача қанча сохта ақийдалар, бидъат-хурофотлар, бут-санамлар ўйлаб топилган бўлмасин, уларнинг биронтасида бу дунёни яратган Парвардигорнинг исми Аллоҳ эканини топмайсиз. Бу ҳақда Аллоҳ субҳанаҳу ва таоло Ўз каломи шарифида шундай марҳамат қилади:\n«У осмонлару ернинг ва улар орасидаги нарсаларнинг Роббидир. Бас, Унга ибодат қил ва Унинг ибодатида сабрли бўл. Унга отдошни билурмисан?»\n(Марям сураси, 65-оят).\nАллоҳ субҳанаҳу ва таоло инсониятни тўғри йўлга йўллаб, ҳидоят қилишни ирода қилиб, кетма-кет набийлар, расулларни юборди ва улар орқали инсониятга Ўзини таништирди. Қуйидаги ояти-карималарда бунга очиқ-ойдин гувоҳ бўламиз:\n«Албатта, Мен Ўзим Аллоҳдирман. Мендан ўзга илоҳ йўқ. Бас, Менга ибодат қил ва Мени зикр этиш учун намозни тўкис адо эт».\n(Тоҳа сураси, 14-оят).\n«Эй Мусо! Албатта, бу Менман! Ўта иззатли, ўта ҳикматли Аллоҳман!»\n(Намл сураси, 9-оят).\n«Бас, унинг олдига етиб келганида, водийнинг ўнг томонидан, муборак жойдан, дарахтдан унга нидо қилинди: «Эй Мусо, албатта, Мен оламларнинг Робби – Аллоҳдирман».\n(Қасос сураси, 30-оят).\n«Албатта, Роббингиз осмонлару ерни олти кунда яратган, сўнгра Аршга истиво қилган, кечани кундузга қоплаб, – у уни шошилиб қувлайди – қуёш, ой ва юлдузларни Ўз амри ила бўйсундирилган қилиб (яратган) Аллоҳдир. Огоҳ бўлинг, яратиш ва амру тадбир Унинг Ўзига хосдир. Оламларнинг Робби – Аллоҳ баракотли, улуғдир».\n(Аъроф сураси, 54-оят).\n«Албатта, Роббингиз осмонлару ерни олти кунда яратган, сўнг Аршга истиво қилган Аллоҳдир. У ишнинг тадбирини қиладир. Ҳеч бир шафоатчи бўлмас, магар Унинг изнидан сўнг бўлур. Ана ўша Аллоҳ Роббингиздир. Бас, Унга ибодат қилинглар. Ўйлаб кўрмайсизларми?!»\n(Юнус сураси, 3-оят).\n«Ана ўша Аллоҳ сизнинг Роббингиздир. Ундан ўзга илоҳ йўқ. У ҳар бир нарсанинг Яратувчисидир. Бас, Унга ибодат қилинг. У ҳар бир нарса узра вакилдир!»\n(Анъом сураси, 102-оят).\n«Ўз Роббингизни ва аввалги ота-боболарингизнинг Робби – Аллоҳни‑я?!»\n(Соффот сураси, 126-оят).\n«Аллоҳ сизга ерни қароргоҳ, осмонни том қилган ва сизларнинг суратларингизни гўзал суратда қилган, сизларга пок нарсалардан ризқ берган Зотдир. Ана ўша Аллоҳ Роббингиздир. Бас, оламларнинг Робби – Аллоҳ баракотли бўлди».\n(Ғофир сураси, 64-оят).\nБу каби маънодаги оятларни Қуръони каримда жуда кўплаб учратиш мумкин. Унинг барчаси бир маънони ифода этади. У ҳам бўлса, бу борлиқнинг яратувчиси, ишларини тадбир қилувчиси борлиги ва барча махлуқотлар У Зотга муҳтожлигини, У Зотнинг Ўзиганина талпиниши, паноҳига қочиши лозимлигини билдиради.\nНамозни ҳам мисол қилсак, биргина бомдод намозининг вақти, ракъатларининг адади, кўриниши ҳамда ундаги қироатлару дуоларнинг ўзини олсак, қай бир ақлли киши буни ўйлаб топиши мумкин? Закот ҳам худди шундай. Нима учун нисоб айнан 85 грамм тиллага тенг деб белгиланган? Нима учун мол-мулкнинг айнан қирқдан бир улуши закот қилиб берилади? Нега бундан кам ёки кўп эмас. Рўза ҳам шундай. Нима учун айнан Рамазонда, айнан шу кўринишда рўза тутилади? Нега Рамазондан бошқа ойларда ва бошқача кўринишда бўлса, рўза ҳисобга ўтмайди. Ҳаж ҳам шундай. Нега айнан Маккага бориш керак ва ҳоказо.\nШунинг учун ҳам ақийда уламолари дин етиб бормаган кишилар борасида ҳам шу маъноларни эътиборга олган ҳолда фатволар беришган. Бу фатволарга кўра, дин етиб бормаган жойлардаги одамлар бу борлиқнинг Яратувчиси бор эканини, Унинг бир Зот эканини ҳамда коинотнинг барча ишларини У Зот бошқариб туришини билса, шунинг ўзи кифоядир. Бунда улар Парвардигорини «У Зот» дейдими, «Олий Куч» дейдими ёки «Буюк Онг» дейдими ёхуд бошқача айтадими, фарқи йўқ. Ўзининг тушунчасида шу маънони ифода қиладиган сўз бўлса бўлди. Бундай кишилар аҳли фитрат дейилади. Қиёмат куни улардан иймон, намоз, закот, рўза, ҳаж, савоб-гуноҳ, ҳалол-ҳаром каби инсон ўз ақли билан топа олмайдиган масалалар ҳақида сўралмайди.\nДемак, шу фатводан маълум бўладики, инсониятга Аллоҳ субҳанаҳу ва таоло томонидан дин-диёнат ҳақида ҳеч нарса келмаган бўлганида ҳам, инсон ўзини яратган Роббнинг бор ва бир эканини, барча ишларнинг тадбирини У Зот бошқаришини билиши лозимлиги ҳақида масъул экан.\nБу ва шу каби бошқа мисолларни келтиришдан мақсад диннинг инсон ақлидан ташқари нарса эканини тушунтиришдир. Инсон Аллоҳнинг ёрдамисиз, ўз ақли билан диний масалаларнинг энг оддий ҳолатларига ҳам жавоб топа олмаслигини англатишдир. Инсон динга ўз ақлий қарашларини аралаштирадиган бўлса, уни бузиб қўяди, холос.\nБарча ишларини, хусусан диний ҳолатларни ҳам ақл тарозусига қўйиб ўлчайдиган ва шунга кўра хулоса қиладиган ғарбликлар ва уларга тобеъ бўлганларнинг биз мусулмонларни тушунмаслигига сабаб шудир.\nУлар дин ишларига ақлни аралаштириш мумкин эмаслигини билишмайди, буни тушунишмайди ва тушунишни исташмайди. Бугунги кунда ҳал қилиниши лозим бўлган энг оғир, хатарли муаммоларидан бири шудир. Минг афсуслар бўлсинки, бу каби хатарли муаммолар ғарбликларни четлаб ўтмаганидек, биз мусулмонларга ҳам таҳдид солмоқда. Бугунги кунда диний салоҳияти бўлмай туриб, дин ишларига аралашаётган кимсалар жамиятнинг қайси табақасига мансуб бўлишидан қатъи назар, хоҳ сиёсатчи бўлсин, хоҳ тижоратчи бўлсин, хоҳ табиб, хоҳ муҳандис, ҳарбий ёки оддий ишчи бўлсин – ана шулар жумласидандир. Хусусан, ижтимоий тармоқларда ўз дунёқарашларидан келиб чиқиб, ўзининг шахсий фикрлари билан диний масалаларда сўз юритаётган, диний ҳолатларга баҳо берадиганлар (булар асосан илмда мустаҳкам бўлмаган ёшлардир) бироз ўзларини тийиб олсалар, ўзлари учун ҳам, қолган мусулмонлар учун ҳам айни муддао бўлар эди. Ҳали сиёсат соҳасида, ҳали тижорат, ҳали оила масалаларида бўлсин, билиб-билмай ўзларича фатволар бериш, шахсий фикрларини баён этиш ҳолатлари кўп учраяпти. Айниқса, «Менимча, мана бундай бўлгани яхшироқ эди» қабилидаги «менимча»лардан сақланиш лозимдир.\nКим бўлишидан қатъи назар, инсон учун дин ишлари даҳлсиз эканини тушуниш лозим. Дин ишларига ақлнинг даҳли йўқлигини, бунга фақат иймон келтириш, бўйсуниш ва таслим бўлиш лозим ва лобуд эканини англаш керак. Айни шу ҳақда ҳазрати Али розияллоҳу анҳудан келган ривоятни имом Абу Довуд раҳматуллоҳи алайҳ ўз «Сунан»ида келтирган:\nحَدَّثَنَا مُحَمَّدُ بْنُ الْعَلاَءِ حَدَّثَنَا حَفْصٌ - يَعْنِى ابْنَ غِيَاثٍ - عَنِ الأَعْمَشِ عَنْ أَبِى إِسْحَاقَ عَنْ عَبْدِ خَيْرٍ عَنْ عَلِىٍّ - رضى الله عنه - قَالَ لَوْ كَانَ الدِّينُ بِالرَّأْىِ لَكَانَ أَسْفَلُ الْخُفِّ أَوْلَى بِالْمَسْحِ مِنْ أَعْلاَهُ وَقَدْ رَأَيْتُ رَسُولَ اللَّهِ -صلى الله عليه وسلم- يَمْسَحُ عَلَى ظَاهِرِ خُفَّيْهِ.\nАлий розияллоҳу анҳу айтади:\n«Агар дин ақл билан бўлганида, маҳсининг устидан кўра остига масҳ тортиш тўғрироқ бўлар эди. Ваҳоланки, мен Расулуллоҳ соллаллоҳу алайҳи васалламнинг маҳсилари устига масҳ қилаётганларини кўрдим».\nЧаҳорёрлардан бири ўрни келганида динни ақл тарозусига солиб иш тутишдан қайтаряптилар. Буни яна ҳам қувватлаш учун яна Аллоҳ субҳанаҳу ва таолонинг Китобига мурожаат қиламиз ва қуйидаги ояти-карималарни топамиз:\n«Нур» «Албатта, мўминларнинг Аллоҳга ва Унинг Расулига ораларида (У Зот) ҳукм чиқариши учун чорланганларидаги гаплари «Эшитдик ва итоат қилдик», дейишлари бўлди, холос. Ана ўшалар – ўзлари зафар топувчилардир. «Нур» Ким Аллоҳга ва Унинг Расулига итоат этса ҳамда Аллоҳдан қўрқиб, Унга тақво қилса, бас, ана ўшалар – ўзлари ютуққа эришувчилардир».\n(Нур сураси, 51-52-оят).\n«Аҳзоб» «Мўминлар аҳзобларни кўрганларида: «Бу бизга Аллоҳ ва Унинг Расули ваъда қилган нарсадир. Аллоҳ ва Унинг Расули рост сўзларлар», – дедилар. Бу уларга иймон ва таслимдан бошқа нарсани зиёда этмади».\n(Аҳзоб сураси, 22-оят).\n«Айт: «Аллоҳга ва Расулга итоат қилинг. Агар юз ўгирсангиз, бас, албатта, Аллоҳ кофирларни севмас».\n(Оли Имрон сураси, 32-оят).\n«Эй иймон келтирганлар! Аллоҳга ва Унинг Расулига итоат қилингиз ва эшитиб туриб, Ундан юз ўгириб кетмангиз».\n(Анфол сураси, 20-оят).\nУшбу ояти-карималардан юқоридаги сўзимизнинг айни тасдиғини топамиз. У ҳам бўлса, дин ишларига ақлни дахл қилмай, унга иймон келтириш, бўйсуниш ва таслим бўлиш лозимлигидир.\nДемак, диний масалаларда келган ҳукмларга фақат таслим бўлиш, бўйсуниш ва эргашиш лозим бўлар экан. Жуда кўп ояти карималарда Аллоҳ субҳанаҳу ва таоло айнан мана шу ҳақда марҳамат қилади:\nАнъом «Биз нозил қилган бу Китоб муборакдир. Бас, унга эргашинглар. Ва тақво қилинглар. Шоядки, раҳм қилинсангизлар».\n(Анъом сураси, 155-оят).\nАъроф «Сизларга Роббингиздан нозил қилинган нарсага эргашинглар! Ундан бошқа дўстларга эргашманглар. Қанчалар оз эслатма оласизлар-а?!»\n(Аъроф сураси, 3-оят).\n«Албатта, бу Менинг тўғри йўлимдир. Бас, унга эргашинг. Ва бошқа йўлларга эргашмангки, сизни Унинг йўлидан ажратурлар. Ушбуларни сизга тавсия қилдикки, шояд, тақво қилсангиз».\nАллоҳ субҳанаҳу ва таоло бу йўлга эргашмаган қавмларнинг нотўғри йўлда эканини таъкидлаб, яна бир қанча ояти-карималарда шундай дейди:\n«Қачон уларга: «Аллоҳ нозил қилган нарсага эргашинглар», – дейилса, «Йўқ! Балки биз ота-боболаримизни нимада топган бўлсак, ўшанга эргашамиз», – дерлар. Ота-боболари ҳеч нарсага ақли етмаган ва ҳидоятга юрмаган бўлсалар ҳам-а?!»\n(Бақара сураси, 170-оят).\n««Луқмон» «»Қачон уларга: «Аллоҳ нозил қилган нарсага эргашинглар», – дейилса, «Йўқ! Оталаримизни ниманинг устида топсак, ўшанга эргашурмиз», – дерлар. Агар шайтон уларни ловуллаган олов азобига чақираётган бўлса ҳам-а?!»\n(Луқмон сураси, 21-оят).\nШу ўринда бир нуқтага ойдинлик киритиш лозим. Бу – дин ишлари бўйича гапиришга кимлар ҳақлилиги, бу борада кимларга эргашиш лозимлигидир.\nИмом Муслим раҳматуллоҳи алайҳнинг салафларимиздан бўлган Муҳаммад ибн Сийриндан қилган ривояти бунга далил бўлади:\nحَدَّثَنَا حَسَنُ بْنُ الرَّبِيعِ حَدَّثَنَا حَمَّادُ بْنُ زَيْدٍ عَنْ أَيُّوبَ وَهِشَامٍ عَنْ مُحَمَّدٍ وَحَدَّثَنَا فُضَيْلٌ عَنْ هِشَامٍ قَالَ وَحَدَّثَنَا مَخْلَدُ بْنُ حُسَيْنٍ عَنْ هِشَامٍ عَنْ مُحَمَّدِ بْنِ سِيرِينَ قَالَ إِنَّ هَذَا الْعِلْمَ دِينٌ فَانْظُرُوا عَمَّنْ تَأْخُذُونَ دِينَكُمْ.\n«Бу илм – диндир. Уни кимдан олаётганингизга назар солинг!»\nДемак, диний масалалар дуч келган одамдан олинавермас экан. Диний масала айтаётган киши бу илмларни ҳамма учун маъруф бўлган олим кишилардан олган бўлиши ҳамда улардан бунга ижозат – рухсат олган бўлиши лозим.\nҲозирда бутун дунё олийгоҳларида талабаларнинг битирув кечасида дипломлар топширишни ҳам илк бор бизнинг ота-боболаримиз жорий қилишган. Юқорида айтиб ўтганимиздек, диний масалалар нозик ва хатарли бўлгани боис, буни яхши англаган салафларимиз бу илмни яхши ўзлаштирган шогирдларигагина уни тарқатишга ёзма ижоза – рухсат беришган. Бу илмни яхши ўзлаштира олмаган кишиларга бундай ижозалар берилмаган ва ўз-ўзидан улар бу соҳада мутахассис ҳисобланишмаган ва улардан бу борада савол сўралмаган.\nБу каби олимларда таҳсил олмаган ва табиийки, ижозалари бўлмаган кишиларнинг бугунги кунда тинмай фатволар беришларига нима ҳам дейиш мумкин? Фатво беришга лойиқ бўлиш учун қанча илмни ўзлаштириш лозимлиги ҳақида зеҳнимизда оз бўлса-да, маърифат чироғини ёқиш умидида қуйидаги ривоятни келтирамиз:\nسمعت أبا علي الحافظ: سمعت محمد بن المسيب الارغياني، سمعت أبا علي الضرير يقول: قلت لاحمد بن حنبل: كم يكفي الرجل من الحديث للفتوى ؟ مئة ألف ؟ قال: لا. قلت: مئتا ألف ؟ قال: لا. قلت: ثلاث مئة ألف ؟ قال: لا. قلت: أربع مئة ألف ؟ قال: لا. قلت: خمس مئة ألف ؟ قال: أرجو.\nИмом Заҳабий раҳматуллоҳи алайҳ ўзининг «Сияру аъломун-нубала» асарида шундай дейди:\nАбу Алий Зарир айтади: «Мен Аҳмад ибн Ҳанбалга: «Фатво учун кишига қанча ҳадис етарли бўлади? Юз мингтами?» дедим. «Йўқ!» деди. «Икки юз мингтами?» дедим. «Йўқ!» деди. «Уч юз мингтами?» дедим. «Йўқ!» деди. «Тўрт юз мингтами?» дедим. «Йўқ!» деди. Мен: «Беш юз мингтами?», деган эдим, у: «Умид қиламан», деди.\nЮқорида ақлнинг динга дахли йўқ дедик. Аммо бу сўзни нотўғри тушунишдан эҳтиёт бўлиш керак, яъни ақлга умуман таянмаган ҳолда, кўр-кўрона иш қилишдан сақланиш лозим. Ақлнинг динда қай даражада аҳамияти бор эканини билиш учун қуйидаги ривоятларни эътиборингизга ҳавола қиламиз:\nشعب الإيمان - (6 / 349)\nعَنْ أَبِي هُرَيْرَةَ، عَنِ النَّبِيِّ صَلَّى اللَّهُ عَلَيْهِ وَسَلَّمَ قَالَ: « لَمَّا خَلَقَ اللهُ الْعَقْلَ قَالَ لَهُ: قُمْ، فَقَامَ، ثُمَّ قَالَ: لَهُ أَدْبِرْ، فَأَدْبَرَ، ثُمَّ قَالَ لَهُ: أَقْبِلْ، فَأَقْبَلَ، ثُمَّ قَالَ لَهُ: أُقْعُدْ، فَقَعَدَ، ثُمَّ قَالَ لَهُ: مَا خَلَقْتُ خَلْقًا هُوَ خَيْرٌ مِنْكَ، وَلَا أَفْضَلُ مِنْكَ، وَلَا أَحْسَنُ مِنْكَ، بِكَ آخُذُ، وَبِكَ أُعْطِي، وَبِكَ أُعْرَفُ، وَبِكَ أُعَاقِبُ، وبِكَ الثَّوَابُ، وَعَلَيْكَ الْعِقَابُ\n«Расулуллоҳ соллаллоҳу алайҳи васаллам шундай дедилар: «Аллоҳ ақлни яратганида унга: «Тур!» деди, у турди. Сўнг: «Ўгирил!» деди, у ўгирилди. Сўнг: «Юзлан!» деди, у юзланди. Сўнг: «Ўтир!» деди, у ўтирди. Сўнг унга: «Сендан кўра яхшироқ, афзалроқ ва чиройлироқ бўлган биронта махлуқот яратмадим. Сен сабабли ушлайман, сен сабабли ато бераман, сен сабабли таниламан, сен сабабли уқубатга соламан, сен сабабли савоб бераман. Уқубат ҳам сенгадир», деди.\nشعب الإيمان - (6 / 351)\nعَنِ ابْنِ عُمَرَ، قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: « إِنَّ الرَّجُلَ لِيَكُونُ مِنْ أَهْلِ الصَّلَاةِ وَالصَّوْمِ وَالزَّكَاةِ وَالْحَجِّ وَالْعُمْرَةِ حَتَّى ذَكَرَ سِهَامَ الْخَيْرِ كُلَّهَا، وَمَا يُجْزَى يَوْمَ الْقِيَامَةِ إِلَّا بِقَدْرِ عَقْلِهِ».\nИбн Умар розияллоҳу анҳудан ривоя қилинади:\n«Расулуллоҳ соллаллоҳу алайҳи ва саллам шундай дедилар: «Албатта, киши намоз, рўза, закот, ҳаж ва умра аҳлидан бўлади – ҳатто, яхшилик улушларининг барчасини зикр қилдилар – аммо қиёмат куни эса ақлининг миқдорига кўра мукофот олади».\nشعب الإيمان - (6 / 352)\nعَنْ مُعَاوِيَةَ بْنِ قُرَّةَ، قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: « النَّاسُ يَعْمَلُونَ بِالْخَيْرِ، وَإِنَّمَا يُعْطَوْنَ أُجُورَهُمْ عَلَى قَدْرِ عُقُولِهِمْ\nМуовия ибн Қурра розияллоҳу анҳу айтади:\n«Расулуллоҳ соллаллоҳу алайҳи ва саллам: «Одамлар яхшилик қилаверадилар. Ажрларини эса ақллари миқдорига кўра оладилар», дедилар.\nЮқоридаги ушбу ривоятлардан бироз бўлса-да, ақлнинг диндаги аҳамияти ҳақида маълумот олдик. Аммо унинг зарурати, нима учун кераклиги ҳақида қуйидаги ривоятларни эътиборингизга ҳавола қиламиз:\nشرح السنة (احاديث فقط) - (1 / 981)\nعَنْ شَدَّادِ بْنِ أَوْسٍ ، قَالَ : قَالَ رَسُولُ اللَّهِ صلى الله عليه وسلم : الْكَيِّسُ مَنْ دَانَ نَفْسَهُ، وَعَمِلَ لِمَا بَعْدَ الْمَوْتِ ، وَالْعَاجِزُ مَنِ أَتْبَعَ نَفْسَهُ هَوَاهَا ، وَتَمَنَّى عَلَى اللَّهِ.\nهَذَا حَدِيثٌ حَسَنٌ.\nШаддод ибн Авс розияллоҳу анҳу айтади:\n«Расулуллоҳ соллаллоҳу алайҳи васаллам шундай дедилар: «Ўз нафсини динга юргизган ва ўлимдан кейини учун амал қилган киши ҳақиқий донодир. Нафсини ҳавосига эргаштирган ва Аллоҳга орзулар қилган киши эса ҳақиқий ожиздир».\nشعب الإيمان - (6 / 369(\nقَالَ سُفْيَانُ بْنُ عُيَيْنَةَ: «لَيْسَ الْعَاقِلُ الَّذِي يَعْرِفُ الْخَيْرَ وَالشَّرَّ، إِنَّمَا الْعَاقِلُ إِذَا رَأَى الْخَيْرَ اتَّبَعَهُ، وَإِذَا رَأَى الشَّرَّ اجْتَنَبَهُ\nСуфён ибн Уяйна раҳматуллоҳи алайҳ айтади: «Яхшилик ва ёмонликнинг ўзинигина биладиган киши оқил эмас. Яхшиликни кўрса, унга эргашадиган ва ёмонликни кўрса, ундан четланадиган кишигина оқилдир».\nشعب الإيمان - (6 / 370)\nوَسَمِعْتُ ذَا النُّونِ، يَقُولُ: « اعْلَمُوا أَنَّ الْعَاقِلَ يَعْتَرِفُ بِذَنْبِهِ، وَيُحِسُّ ذَنْبَ غَيْرِهِ، وَيَجُودُ بِمَا لَدَيْهِ، وَيَزْهَدُ فِيمَا عِنْدَ غَيْرِهِ، وَيَكُفُّ أَذَاهُ وَيَحْتَمِلُ الْأَذَى عَنْ غَيْرِهِ\nЗуннун Мисрий раҳматуллоҳи алайҳ айтади: «Билингларки, ҳақиқий оқил – ўз гуноҳини эътироф этган, бошқанинг гуноҳини ҳис қилган, ҳузуридаги борини бериб, сахийлик қиладиган, бошқанинг ҳузуридагидан зуҳд қиладиган, азият беришдан тийиладиган ва бошқаларнинг азиятини кўтарадиган кишидир».\nШунингдек, бу борада хотимаси мушк бўладиган салафларимизнинг қуйидаги сўзларини ҳам эътиборингизга ҳавола қиламиз:\nكما نقل ذلك المطهر بن طاهر المقدسي في كتابه البدء والتاريخ، حيث قال: ورُوينا عن كعب أنّه قال: ركب الله في الملائكة العقل بلا شهوة، وفي البهائم الشهوة بلا عقل، وفي ابن آدم كليهما، فمن غلب عقله شهوتَه فهو خير من الملائكة، ومن غلب شهوتُه عقلَه، فهو شرٌّ من البهائم.\nИмом Тоҳир Мақдисий раҳматуллоҳи алайҳ «Ал-бадъу ват-тарийх» асарида шундай дейди:\n«Каъб розияллоҳу анҳудан ривоят қилинади: «Аллоҳ фаришталарни шаҳватсиз, ақл билан яратди. Ҳайвонларни ақлсиз, шаҳват билан яратди. Одамзотни эса шу иккиси билан яратди. Бас, кимнинг ақли шаҳватидан ғолиб келса, у малоикалардан яхшидир. Кимнинг шаҳвати ақлидан ғолиб келса, у ҳайвондан ҳам ёмондир».\nДемак, диний масалаларда ақлнинг зарурати шаҳватларга берилиб, Аллоҳнинг ҳукмига қарши чиқиб қолишнинг ва бу билан Аллоҳнинг ҳузурида гуноҳкор бўлишнинг олдини олиш экан. Бу борада Аллоҳ субҳанаҳу ва таолонинг ушбу сўзларини доимо эслаб юришимиз лозим:\n««Қосос» «Аллоҳдан бўлган ҳидоятсиз, ўз ҳавойи нафсига эргашгандан кўра ҳам адашганроқ кимса борми?! Албатта, Аллоҳ золим қавмларни ҳидоят қилмас».\n(Қасос сураси, 50-оят).


Хотира ва қадрлаш куни нишонланаяпти. Кундузи "Ўлмас полк", кечқурун салют бўлиши кутилмоқда\n20 феврал 2020, Тошкент вақти: 19:12\nХотира ва қадрлаш куни муносабати билан 2018 йилда Самарқандда парад ўтказилган эди.\nЖаҳоннинг қатор давлатларида, жумладан, Ўзбекистонда 9 май Иккинчи жаҳон урушида фашизм устидан қозонилган ғалабанинг навбатдаги йиллиги нишонланмоқда.\nЎзбекистонда Хотира ва қадрлаш куни деб аталадиган сана муносабати билан пойтахт Тошкентда қатор тадбирлар, сайллар ўтказилиши ҳамда кеч соат 9да Ғалаба салюти отилиши режалаштирилган.\nШунингдек, «Ўлмас полк» тадбири ўтказилиши тўғрисида ҳам хабарлар берилди. Бироқ пойтахт ҳокимияти бу хабарларни рад қилди ва “тадбир ташкилотчилари бу кўча юришини ўтказиш учун тегишли рухсатларни олмагани”ни билдирди.\nАммо бундай рухсатнома берилмаганига қарамай, Ўзбекистонда СССРни қайта тиклаш йўлидаги маданий-мафкуравий тадбир сифатида кўриладиган “Ўлмас полк” тадбири 2017 йилнинг 9 майидан бери ўтказилиб келинмоқда.\nАввалроқ президент Мирзиёев 9 май- Хотира ва қадрлаш куни муносабати билан Ўзбекистонда яшаётган Иккинчи жаҳон уруши фахрийларининг ҳар бирига 7,5 миллион сўмдан бир марталик мукофот пули берилиши ҳақидаги қарорни имзолаган эди.\nБугунги кунда Ўзбекистонда Иккинчи жаҳон урушининг 878 фахрийси яшаётгани расман билдирилган.\nИккинчи жаҳон урушида Ўзбекистондан 1,5 миллиондан кўпроқ одам иштирок этган. Улардан 420 мингги ҳалок бўлган, 640 мингги яраланган. 338 ўзбекистонлик Совет Иттифоқи Қаҳрамони унвонига сазовор бўлган.


Аламзада Қудрат Бобожонов кимнинг ноғорасига ўйнаётганини ўзи биладими? — LifeUz\nАламзада Қудрат Бобожонов кимнинг ноғорасига ўйнаётганини ўзи биладими?\nРус тилида “Рыбак рыбака видит издалека” деган мақол бор. Eltuz.com сайтида гўёки Давлат хавфсизлик хизмати ичкарисида юз бераётган воқеа-ҳодисалар ҳақида “сенсацион” материаллар эълон қилингач, шу мақол хаёлимга келди. Чунки бундай оламшумул маълумотлар эълон қилингач, мазмуни ва Ўзбекистонга муносабати бўйича eltuz.com сайтидан қолишмайдиган қатор сайтлар бу маълумотларни ўзида чоп қилиб, у ҳақда ҳеч қурса ўз манбалари орқали ахборот олишга уринган бўлар эди.\nШунақа хаёлда Ўзбекистонда бир очилиб, бир очилмайдиган сайтларни бирров кўздан кечириб чиқдим. Йўқ, ҳаммаси жим. Шунчаки eltuz.com сайтида қандайдир маълумотлар эълон қилингани ҳақида хабарга ҳам дуч келмадим. Негадир четдаги мухолифат вакиллари шу масалада “оғиз бирлик” қилмаётгани менда шубҳа уйғотди. Бундан қандай хулоса қилиш мумкин? Ё ушбу сайтлар Ўзбекистон ҳукуматидан жуда қўрқади, ё Қудрат Бобожонов муаллифлигида чоп этилаётган материалларга ишонмайди.\nНазаримизда, иккинчиси кўпроқ ҳақиқатга яқин. Ҳаммамизга маълумки, бугун дунё журналистикасида “leaked”, яъни “сиздирилган” ахборотлар асосида материаллар тайёрлаш илғор амалиётга айланган. Фақат Қудрат Бобожоновдан фарқли ўлароқ ғарб оммавий ахборот воситалари ҳар қандай сиздирилган “ахборот”ни камида учта бир-биридан мустақил манба орқали тасдиқлатиб, ишонч ҳосил қилгандан сўнггина эълон қилади. Бу очиқ ёки ДХХ матбуот хизмати бўлиши шарт эмас. Журналист ўзи ишонадиган манбаларга мурожаат қилиши ҳам мумкин.\nЯна бир масала: халқаро тажрибада бирор-бир муҳим хабарни беришдан аввал унинг жамият учун аҳамияти биринчи ўринга чиқади. Модомики ахборот жамият учун катта аҳамиятга эга экан, уни беришга қарор қилишади, шунда ҳам бу хабарни камида иккита ёки учта мустақил манбага тасдиқлатиб олишади.\nҚудрат Бобожонов томонидан гўёки қаламга туширилган “ДХХнинг ҳақиқий юзини очиб ташлаган” материалларнинг бошқа мустақил нашрлар томонидан бир оғиз тилга олинмаслигининг сабаби ўзи шунда. Чунки Қудрат Бобожонов ДХХга оид материалларда жуда кўп маълумотларни, рақамларни, исм ва фамилияларн, лавозимларни ишлатган. Оммавий ахборот воситаси шуларни текшириб кўриши биланоқ мақолалардаги маълумотлар нафақат ҳақиқатдан йироқлигини, балки туҳмат ва тўқималардан иборат материаллиги яққол аёнлашади.\nЖурналистикада, умуман, ижод аҳли орасида шундай тушунча бор. Журналистга битта факт бўлса бас, уни ўз билганидек йўрғалатади, исталган йўналишга буриб, ўқувчини орқасидан эргаштиради. Аслида бу рақам журналист айтмоқчи бўлган гапга умуман алоқаси йўқ бўлиб чиқади. Масалан, Ўзбекистонда жиноий ишларнинг 97 фоизи очилди, деган маълумотни журналист Ўзбекистонда 3 фоиз жиноят ишлари очилмасдан қолмоқда, деб ёзиши мумкин. Қудрат Бобожонов муаллифлигидаги материалларда ҳам барча билган бир-иккита маълумотлар асосида, дейлик, ДХХда Шавкат Мирзиёев раислигида бўлиб ўтган мажлис ёки ДХХ раиси биринчи ўринбосарининг лавозимдан озод қилинганини турли фитналар, сиёсий ўйинларга боғлашни кўриш мумкин. Яъни ҳар қандай фактни исталган тарафга йўрғалатиш мумкин. Буни, айниқса, совет журналистикасида оз-моз ишлаган одамларнинг аксарияти билса керак. Бу нега бошқа сайтлар eltuz.com сайтида чиққан материални ўз ресурсларида бермади, деган саволга бизнинг биринчи мантиқий жавобимиздир.\nИккинчидан, “Материал Давлат ҳавфсизлик хизмати таркибида ишлайдиган шахсдан келиб тушди” деган жумла бошланадиган барча материаллар тайёр ҳолида Қудрат Бобожоновга тақдим этилган деган хулосага келиш мумкин. Бобожонов материалга гарчи ўз муаллифлигини қўйса-да, ўша информатордан, шартли ДХХ ходимидан қўшимча савол бериб, жавоб олишга қодир эмас. Чунки бундай “кучли информатор” билан ишлайдиган журналистлар одатда керакли саволни қайта-қайта бериб, аниқлаштиришга, ҳеч қурса, ўша информаторнинг ДХХ тизимида ишлаши ёки ишламаслигини аниқлаштириб олишга ҳаракат қилади. На манбага ишонадиган, на манба билан мулоқоти бўлган Қудрат Бобожонов, табиийки, атрофида ўзига ўхшаган “ҳақиқатпарвар журналистлар”ни ҳам “информатор” борлигига ишонтира олмайди. Журналистика деталлар асосига қурилади, деталнинг катта ёки кичиги бўлмайди. Агар Қудрат Бобожонов информатор билан бевосита ёки электрон почта орқали мулоқот қилганида (савол берганида ва жавоб олганида) атрофдагиларини тарқатаётган маълумотлари тўғрилигига ишонтира олган бўлар эди.\nҚудрат Бобожоновнинг укаси Шуҳрат Бобожонов “Озодлик” радиостанциясида ишлайди, буни ҳамма билади. Қолаверса, Бобожоновлар океан ортида, Туркияда ва бошқа давлатларда қўним топган мухолифат вакиллари билан ҳам опоқ-чопоқ бўлиб кетган. Лекин мухолифат вакилларининг бирортаси eltuz.com сайти маълумотларини ўз ресурсида босмади. Демак, кимдир (бу аниқ ДХХ ходими эмас) Ўзбекистон сиёсий ва хавфсизлик элитаси ўртасида ихтилоф уйғотиш, мамлакатда кечаётган сўнгги ўзгаришларга нисбатан шубҳани кучайтиришга ҳаракат қилаяпти. У тўрт-бешта фамилияни билади, шу фамилиялар асосида тўқима “санъати”дан фойдаланган ҳолда фантастик мақолаларни ишлаб чиқаришда давом этмоқда. Материалларнинг ёзилиши, мантиқий қурилиши ўша “кимдир” бундай бўҳтонларни ёзишда анча тажрибали одамлиги аёнлашади.\nЎқувчиларимиз сўраши мумкин: ўша “кимдир” нега Қудрат Бобожоновни танлашган?\nМаълумки, ака-ука Бобожоновлар Ўзбекистондан чиқиб кетганига анча бўлган. Уларнинг ватани — Хоразм вилоятидаги участкаси неча йиллардан бери қаровсиз ётибди. Қолаверса, улар аллақачон Ўзбекистон фуқаролигидан ўзини мосуво қилган. Шу сабабли ҳам уларнинг участкасини давлат фойдасига мусодара қилиниши ҳақида гап-сўзлар юрибди.\nЎзбекистонда янгиланган ҳокимият Бобожонов сингари нонкўрларни, ватан хоинларини ҳам кечиради, деб ўйлаган Қудрат ота ҳовлисидан ҳам ажраб қолаётганини эшитиб, шубҳасиз, аламзада бўлиб қолди. Ҳар икки материалида Ўзбекистон ҳукуматини танқид қилишга ўтди, танқид қилганда ҳам асосли танқидлар эмас, Ўзбекистондаги расмий ахборот агентликлари бўладими, мустақил интернет нашрлари бўладими, барчасида чиққан маълумотларни шубҳага солиб, Kun.uz, Gazeta.uz сайтларини ҳукуматпарастликда айблашга ўтди. Аламзада одамни ҳар мақомда йўрғалатиш мумкин. Олимларнинг ўрганишича, террористлар сафига қўшиб қолаётганларнинг аксариятида ҳам диний саводсизлик эмас, балки аламзадалик асосий ўринда турар экан. Ва табиийки, қайсидир ғаразли кучлар Қудрат Бобожоновни ўз ноғорасида ўйнатишга уриниб кўради ва биринчи ўринишидаёқ кўзлаган мақсадига эришади.\nАлбатта, вақт олий ҳакам. Вақти келиб, бу материаллар аслида кимнинг қаламига мансублиги аён бўлади. Бугун бўлмаса эртага, эртага бўлмаса келаси ой. Узоқ кутишга ҳожат қолмайди, лекин ўшанда Қудрат Бобожонов ўз аламзадалиги сифатида бебурд бир касга айланиб қолмаса бўлди.\nУсмонхон Носиров мустақил журналист\nАмурдаги исён кўтарган ўзбекистонлик ишчиларга област губернатори ёрдам беришни ваъда қилди


ЎзМУда таълим сифати янада такомиллашади - Уч илдиз\nБотиров Ғолибжон Исроилович 1982 йилда Самарқанд вилоятининг Каттақўрғон туманида туғилган. 2007 йилда Ўзбекистон Миллий университетининг механика-математика факультетини битирган. 2008-2011 йилларда ЎзР ФА Математика ва информацион техногиялари институти аспиранти, кичик илмий ходими лавозимида ишлаган. 2011-2013 йилларда Бухоро давлат университетида “Математика” кафедраси мудири, 2013-2015 йилларда Бухоро давлат университетининг академик лицей ва касб-ҳунар коллежлари билан ишлаш бўйича проректори, 2015 йил 14 октябрдан–2016 йил 14 февралга қадар Ўзбекистон Республикаси Президенти ҳузуридаги Давлат бошқаруви академияси Бошқарув кадрларини қайта тайёрлаш курси тингловчиси, 2016 йил 14 июлдан Ўзбекистон Миллий университети, Математика институти ҳузуридаги математика ихтисослиги бўйича илмий даражалар берувчи Илмий кенгаш котиби. 2017 йил 28 декабрдан Ўзбекистон Миллий университети Таълим сифатини назорат қилиш бўлими бошлиғи лавозимида ишлаб келмоқда.\nNext story АҚШ сиёсатчилари Президентимиз ислоҳотларини қувватламоқда\nPrevious story Президент раислигида Ўзбекистон Республикаси Миллий хавфсизлик хизматининг кенгайтирилган ҳайъат йиғилиши бўлиб ўтди


Инсон ресурсларини бошқариш кафедраси -Самарканд давлат университети\nИнсон ресурсларини бошқариш кафедраси\nИнсон ресурсларини бошқариш кафедраси мудири\nАрабов Нурали Уралович\nТелефон: +99893 991-34-58\nЭлектрон почта: a-nurali@samdu.uz\n1993-1998 йй. – Самарқанд давлат университети иқтисодиёт факультети талабаси\n1998-2002 йй. - Самарқанд давлат университети иқтисодиёт ва меҳнат социологияси кафедраси ўқитувчиси\n2002-2005 йй. - Тошкент давлат иқтисодиёт университети аспиранти\n2005-2009 йй. - Самарқанд давлат университети иқтисодиёт ва меҳнат социологияси кафедраси ассистенти\n2009-2010 йй. - Самарқанд давлат университети иқтисодиёт ва меҳнат социологияси кафедраси катта ўқитувчиси\n2010-2015 йй. - Самарқанд давлат университети иқтисодиёт ва меҳнат социологияси кафедраси мудири, доцент\n2015-2016 йй. - Самарқанд давлат университети ижтимоий-иқтисодиёт факультети декани вазифасини бажарувчи\n2016-2018 йй. - Самарқанд давлат университети иқтисодиёт факултети доценти\nҲозирги пайтдаги СамДУ таркибида “Инсон ресурсларини бошқариш” кафедраси 2020-йилгача “Иқтисодиёт ва тадбиркорлик” кафедраси, “Иқтисодиёт”, “Иқтисодиёт ва меҳнат социологияси” кафедраси “Умумиқтисодиёт фанлари” кафедрасидан 1997-йилда мустақил кафедра сифатида ажралиб чиқиб, ўз фаолиятини бошлаган. Кафедра фаолиятига профессор Н.Б.Бозоров, доцентлар Б.М.Бобоқулов, Б.У.Бозоров, Д.Х.Асланова, Ҳ.Қ.Қосимов, Н.У.Арабовлар раҳбарлик қилган. Бугунги кунда эса кафедрага иқтисодиёт фанлар доктори, профессор Н.У.Арабов раҳбарлик қилиб келмоқда. Кафедра профессор-ўқитувчилари 5230100 – Иқтисодиёт (соҳалар ва тармоқлар), 5231700 – Кадрлар менежменти, 5231600 – Инсон ресурсларини бошқариш бакалавриат таълим йўналишлари бўйича талабаларга ҳамда 5А230110 – Демография. Меҳнат иқтисодиёти ва 5А231701 Кадрлар менежменти бўйича магистратура ҳамда 08.00.10 - Демография.Меҳнат иқтисодиёти ихтисослиги бўйича доктрантларга таълим бериб келмоқдалар.\nМамлакатимиз мустақиллигининг дастлабки йилларидан бошлаб, кафедра ўз анъаналарини давом эттириб келмоқда. Бугунги кунда кафедрада 14 нафар профессор-ўқитувчилар: жумладан, и.ф.д., профессор Н.У.Арабов, доцентлар: Б.У.Бозоров, Б.Раҳматов, Т.Бакаэв, PhD С.Б.Абдужабборов ассистентлар Н.У.Улуғмуродова, А.А.Абдусаидов, Н.Ш.Мансурова, Ф.А.Джалилов, Б.С.Болтаев, А.А.Ҳамидова, С.Қ.Қурбонов, Н.А, Ибрагимова, Т. Лукиэвлар фаолият юритишмоқда. Шунингдек, кафедрада С.Б.Шарипов катта илмий ходим изланувчи ва Н.У.Улуғмуродова, А.А.Абдусаидов, Н.Ш.Мансурова, Ф.А.Джалилов, Б.С.Болтаев, А.А.Ҳамидова, С.Қ.Қурбонов, Н.А, Ибрагимова, Т. Лукиевлар мустақил тадқиқотчи сифатида илмий изланишлар олиб бормоқда.\nКейинги 5 йил мобайнида кафедрада 1 та фан доктори 2 та иқтисодиёт фанлари бўйича фалсафа доктори (PhD) диссертасияни мувоффақиятли ҳимоя қилиб, илмий даражага эга бўлди. Кафедра фаолиятида дастлаб “Аҳолишунослик ва меҳнат иқтисодиёти” ва кейинчалик “Меҳнат иқтисодиёти” мутахассислиги бўйича 130 дан ортиқ магистрлар таҳсил олиб, иқтисодиётнинг турли соҳа ва тармоқларида ўз фаолиятларини амалга ошириб келмоқдалар.\nКафедра профессор-ўқитучилари томонидан 2 та дарслик (Инсон тараққиёти, Ижтимоий соҳа иқтисодиёти), 8 та ўқув қўлланма (Социал иқтисодиёт, Хорижда иш ҳақини ташкил этиш, Ижтимоий сиёсат ва ижтимоий ҳимоя, Аҳоли турмуш тарзи ва даромадлари, Персонал мотивасияси, Тадиркорлик ва ишга жойлаштириш технологияси асослари I-нашр, Тадиркорлик ва ишга жойлаштириш технологияси асослари II-нашр, Меҳнат бозори инфратузилмаси), 10 та монография ва 10 дан ортиқ услубий қўлланма ва кўрсатмалар чоп эттирилган.\nКафедрада иқтидорли талабалар билан ишлашга алоҳида эътибор қаратилмоқда. Шу мақсадда, кафедрада “Устоз-шогирд” тизими яхши йўлга қўйилган. Кафедра профессори Н.У.Арабов раҳбарлигида 6 та иқтидорли талаба Алишер Навоий номидаги давлат степиндия соҳиби бўлди. Бундан ташқари “Ёш тадбиркор” илмий тўгараги фаолият юритиб, тўгаракнинг илгъор талабалари фан олимпиадаларида фаол иштирок этиб, фахрли ўринларни эгаллаб келишмоқда.


Ўзбекистонда тиббиёт ходимлари ойлиги оширилади – mulkdor.com\nЎзбекистонда тиббиёт ходимлари ойлиги оширилади\nNovember 8 2018, 05:11 ЖамиятТиббиётЎзбекистонХабарларЭълонлар\nДавлат тиббиёт муассасалари ва соғлиқни сақлашни бошқариш органлари ходимларини моддий рағбатлантиришни кучайтириш чора-тадбирлари тўғрисидаги Президент қарори қабул қилинди. Бу ҳақда Адлия вазирлиги телеграм-канали ёзмоқда.\nўрнак кўрсатган врачларга тариф ставкасининг 100 фоизигача бўлган миқдорда ҳар ойлик шахсий устамаларбелгилаш.\nПолицияни ҳурмат қила бошладим\nАмерикага энди келган вақтимда эскироқ машинада юрардим. Ўзбекистондан олган ҳайдовчилик гувоҳномам билан. Уч ойгача юрса бўлади ўз давлатингиз берган гувоҳнома билан. ...\nДунёJuly 26 2018, 02:07\n“бирдамлик” хдҳ ақш халқини ...\nБундан роппа-роса 242 йил олдин, яъни 1776 йил 4-июль куни АҚШ Конгресси "Мустақиллик декларацияси"ни эълон қилди. Шундан буён АҚШликлар ушбу санани Американинг туғилган ...\nДунёJuly 4 2018, 11:07\nБухорода 3 ёшли қиз тириклайин ёниб кетди\n20 февраль куни Бухоро шаҳридаги уйларнинг бирида содир бўлган ёнғинда уч ёшли қизалоқ вафот этди. Иллюстратив фото ИИВнинг хабарига кўра, 20 февраль куни Бухоро шаҳрида ...\nЖамиятFebruary 21 2019, 12:02


"Бишкек ҳукумати Халқаро комиссия тавсияларини бажариши керак!"\nҚирғизистон раҳбарлари икки миллат ўртасида бузилган ишонч ва ўзаро ҳурмат деворини қайта тиклашга киришишлари лозим¸ дейишмоқда Қирғизистон жанубидаги ўзбек фаоллари.\nЎш қирғинидан сўнг ватанини тарк этишга мажбур бўлган Ўзбек миллий-маданий маркази фаоллари шу фикрда.\n2010 йилнинг июн ойида Қирғизистон жанубида юзага чиққан зўравонликларни махсус ўрганган Халқаро комиссия ҳисоботи Қирғизистоннинг ўзида ҳам, унинг ташқарисида ҳам катта қизиқиш уйғотди.\nҲисобот юзасидан фикр билдириш истагида Озодликка мурожаат қилганлардан бири - жалолободлик Шаҳобиддин Юсупов.\n“Ўзбеклар Қирғизистонга қарши гап айтмаган”\nИюн қирғини давомида Шаҳобиддин Юсуповнинг Жалолободдаги уйи ва шаҳар марказидаги меҳмонхонаси босқинчилар томонидан ёндириб юборилган эди.\nШу кунда у Украинада, шу мамлакатдаги Ўзбек миллий-маданий маркази раисидир.\nИюн қирғинидан сўнг унинг 50дан зиёд қариндош-уруғи ҳам Жалолободни тарк этишга мажбур бўлиб Украинадан бошпана топган.\nХалқаро комиссия ҳисоботига муносабат билдирар экан, Шаҳобиддин Юсупов бундай деди:\n- Независимий комиссия келиб ўзининг расследованиесига точка қўйгани Ўш ва Жалолободдаги ўзбекларнинг сал юзи ëруғ бўлди. Комиссияга катта раҳмат дейман. Иккинчиси, ҳозирги ситуацияда бу комиссиянинг ўзбек тилига статус беришга рекомендация бераяпти...\nШаҳобиддин Юсуповнинг сўнгги гапи тушунарли бўлсин учун Халқаро комиссия ҳисоботининг “Тавсиялар” боби 5-бандини келтирмоқчимиз: "Ўзбек тилига Жанубий Қирғизизистонда муниципал ва минтақавий даражаларда - расмий бланклар, эълонлар, таълим, маданий ва юридик эҳтиёжларни ҳисобга олган ҳолда - махсус мақом бериш лозим".\n...Ана шунга мен айтмоқчиман, бизнинг лидерлар айтган сўз ҳар биттаси Қирғизистон мамлакати учун ҳеч қанақа ëмон сўз, қирғиз миллати учун ëмон сўз¸ деган сўзнинг ўзи йўқ бу ерда.\nҲозирги ситуацияда энг асосийси¸ агар Қирғизистон действительно мамлакат бўлиб қолишини хоҳласа, бизнинг ўзимизнинг лидерлар билан Жалолиддин Салоҳиддинов билан, Абдурасул ака, Қодиржон Ботировлар билан маслаҳатлашиб, ўшалар билан келиб ўтириб круглий стол қилиб гаплашмагунча, мамлакати бўлмайди. Сабаби¸ ҳозирги кунда национализм Қирғизистон политикларининг қонига кириб кетган. Журналистининг ҳам, адвокатининг ҳам ҳаммаси. Тўғри сўз ҳеч кимга ëқмайди. Тўғри сўзни олиб, ўшанинг рекомендациясини олиб, мамлакатни кўтариш керак.\nҲозирги кунда уйғурлар бор, мана Хитойда бор, мана Курдистон бор, мамлакати йўқ. Қирғизистон шунчалик кичкина бўлиб туриб мамлакат бўлиб, именно националистлар билан бўлиб қолса, эртага бу мамлакат бўлмайди. Ана шунга Қирғизистоннинг халқи, Қирғизистон правителствоси яхшиликка, тинчликка олиб келаман деса, мана независимий комиссиянинг рекомендациясига амал қилиши керак, дейди Шаҳобиддин Юсупов.\nЖалолободлик Шаҳобиддин Юсупов “қирғизистонлик ўзбек лидерлари қирғизларга ҳам, Қирғизистонга ҳам қарши гап айтмаган”, демоқда. Бироқ айни пайтда Жалолобод шаҳар суди бир қатор ўзбек лидерлари устидан қўзғатилган жиноят ишини кўриб чиқмоқда.\nРеспублика Ўзбек миллий маркази вице-президенти, таниқли тадбиркор Қодиржон Ботиров ва яна 5 таниқли ўзбек қатор жиноятлар, жумладан сепаратчиликда айбланмоқда.\nВаҳоланки, Халқаро комиссия Ботировнинг ҳам, бошқа ўзбекларнинг ҳам чиқишларида Қирғизистоннинг яхлитлигига таҳдид аломатларини топмаган.\n“Яралар битиб кетиши учун толмай меҳнат қилишимиз керак”\nСиртдан судланаётганлардан бири – “ЎшТВ” телекомпанияси эгаси, шу кунда оиласи ва қариндош-уруғлари билан қочқинликда яшаётган Халилжон Худойбердиевдир.\nБундан бир неча ҳафта аввал Худойбердиев Озодликка “ЎшТВ”ни Ўш шаҳри мэри Мелис Мирзақматов тортиб олгани тўғрисида айтиб берган эди.\nБиз Халқаро комиссия ҳисоботига муносабат билдиришини сўраб Худойбердиевга ҳам мурожаат қилдик.\nОзодлик: Халқаро комиссиянинг ҳисоботини объектив ҳисобот деб тан оласизми?\n- Килюненнинг “максимал объектив қилиб кўрсатишга ҳаракат қилдим” деган гаплари бор экан. Мен ўйлайманки, объективний, истинага энг бир яқинроқ отчëт бўлса керак.\nОзодлик: Киммо Килюнен матбуот анжуманида “Қодиржон Ботиров чиқишларида бирор марта ҳам автономия талаб қилмаган” деди. Лекин шунга қарамасдан Қодиржон Ботиров, шу қаторда сизга ҳам Жалолобод прокуратураси томонидан сепаратчилик ва Жиноят кодексининг бошқа моддаларида кўрсатилган жиноятларни содир этган¸ деб айблов эълон қилинган. Ботиров, сиз ва бошқаларнинг устидан суд жараëни бошланган. Буни қандай тушуниш мумкин? Қолаверса, миллий комиссия ҳам Ботировни сепаратчиликда айблаган эмас.\n- Мен ўйлайманки, балки бу инерция бўлиши мумкин қандайдир. Сепаратизм тўғрисида қўйилган айбловлар неча ойлар бурун айтилган бўйича қолганми¸ деб ўйлайман. Нимага деганда¸ унақа айбловлар қўйишга ҳеч қанақа асослар йўқ. Бундан ташқари организация участие массовий беспорядких. У ҳам йўқ. Бундан ташқари возбуждение национальной, религиозной, межрегиональной вражди - бу ҳам йўқ. Использование служашим коммерческой организации в своих интересах - у ҳам йўқ. Создание незаконного вооружëнного формирования - у ҳам йўқ. Мен ўйлайман¸ қўйилган ҳамма айбловларнинг асоси йўқ. Бир томондан¸ миллий комиссиянинг ва халқаро комиссиянинг отчëтлари қараб чиқилганда қўйилган айбловлар асоси йўқ бўлиб чиқаяпти.\nОзодлик: Халқаро комиссиянинг ҳисоботи билан бир вақтнинг ўзида Қирғизистон республикаси ҳукуматининг ҳисобот юзасидан шарҳлари ҳам эълон қилинди. Ўша шарҳларда бир жойида айтилганки, ўзбекча газеталарни қайта тиклаш, ўзбек тилидаги телекўрсатувларни қайта тиклаш, телевидениеларни қайта тиклаш масаласи устида ишлаяпмиз, деган гап бор. ЎшТВнинг эгаси сифатида шу иш амалга ошишига ишонасизми?\n- Агар ҳукумат мана шунақа ваъдалар бераëтган бўлса, ваъдаларни рўëбга чиқариш ҳам ҳукуматнинг вазифаси, ҳам мен Қирғизистон граждани қаторида, менинг ҳам вазифам¸ деб ҳисоблайман. Шунинг учун¸ албатта¸ ҳаракат қилиниши керак. Агар бу ҳаракат объектив бўладиган бўлса, биз¸ албатта¸ поддержка қиламиз ва қўшиламиз.\nОзодлик: Халқаро комиссия ўзининг хулосаларини эълон қилди. Сиз максимал даражада объектив деяпсиз. Шу ҳисоботдан кейин республикада вазият яхшиланишига ишонасизми?\n- Мен ўйлайманки, бирданига вазият яхшиланиши қийин. Жароҳатлар жуда қаттиқ бўлганда. Лекин давлат сиëсати, идеологияси отчëтда берилган рекомендацияларнинг ҳеч бўлмаса ярмини бажарса, мен ўйлайманки, бир неча йиллардан кейин вазият яхшиланиши мумкин. Қанча воқеалар бўлиб ўтди. Бу одамларнинг эсида қолди. Жуда ëмон из қолдирди. Бу яраларнинг битишига йиллар ва толмасдан меҳнат керакда, дейди ЎшТВ телекомпанияси эгаси Халилжон Худойбердиев.


Манзилингиз:Муслимаат»Бош саҳифа»Бутун Ислом умматининг маънавий устуни эдилар\nШайх Муҳаммад Содиқ Муҳаммад Юсуф (раҳимаҳуллоҳ)нинг фарзандлари муҳтарам Исмоил ҳожи Муҳаммад Юсуф, «Islom.uz» порталининг барча жонкуярлари, шайх ҳазратларининг оила аъзолари, яқинлари ва шогирдларига\nБарчамиз учун қадрли бўлган инсон, ҳаётининг сўнгги кунларигача минглаб-миллионлаб инсонларни тўғри йўлга тарғиб этиб келган, Ислом оламининг том маънодаги забардаст олимларидан бири фазилатли шайх Муҳаммад Содиқ Муҳаммад Юсуф ҳазратларининг вафоти қалбимни ларзага солди. Ўзбек халқининг ҳақиқий ўғлони бўлган бу инсон нафақат Ватанимизнинг, балки бутун ислом умматининг маънавий устунларидан бири эди, десам, муболаға бўлмайди.\nУ киши томонидан қолдирилган улкан илмий мерос то қиёматга қадар соф Ислом динини ўрганишда беназир манба бўлиб қолишига ва ўз аҳамиятини йўқотмаслигига ишончим комил. Турли фирқачилик, бемазҳаблик урчиган, муқаддас Ислом динини обрўсизлантириш эвазига унинг ҳақиқий маъносини бузиб кўрсатишга уринаётганлар сохта обрў топаётган динимиз учун бугунги таҳликали бир даврда Шайх хазратлари (раҳимаҳуллоҳ) томонидан илгари сурилган ва фаол тарғиб қилинган эзгу шиор нақадар тўғри бўлганлигини ҳаётнинг ўзи кўрсатиб турибди.\n«Аҳли сунна ва жамоа мазҳаби асосида пок ақида ва мусаффо Исломга интилиш, Қуръон ва суннатни ўрганиб амал қилиш, исломий маърифат таратиш, салафи солиҳ – улуғ мужтаҳидларга эргашиш, кенгбағирлик ва биродарлик руҳини тарқатиш. Диний саводсизликни тугатиш, ихтилоф ва фирқачиликка барҳам бериш, мутаассиблик ва бидъат-хурофотларни йўқотиш».\nҲазрат томонидан бошланган ишлар ярим йўлда тўхтаб қолмаслиги жуда ҳам муҳим. Умид қиламанки, Шайх Муҳаммад Содиқ Муҳаммад Юсуф ҳазратлари (раҳимаҳуллоҳ) раҳбарликларида ташкил этилиб, юқоридаги эзгу ғоя асосида фаолият юритаётган «Islom.uz» портали Сиз, азизлар – фарзандлари, шогирдлари томонидан яна ҳам чиройли суратда давом эттирилади. Мазкур порталнинг савол-жавоб саҳифасида ҳазрат томонидан бир неча бор нашрга тайёрланаётган янги китобларнинг мавжуд эканлигига ишора қилиб ўтилган эди. Карами кенг Зотдан «Ҳилол-Нашр» масъулияти чекланган жамиятига ҳам бу йўналишда Шайх ҳазратлари томонидан бошланган эзгу анъаналарни муносиб давом эттиришини тилаб қоламан.\nШундай қайғули бир дамда юракка таскин берадиган бир жиҳат бор. У ҳам бўлса, Аллоҳ таоло Сизларга Шайх ҳазратлари билан ёнма-ён яшаб, у кишидан энг гўзал ахлоқ, чуқур билим олиш бахтини раво кўрди. Устознинг хайрли ишлари давомини энди Сизлардан кутиб қоламиз, азизлар!\nЯна бир бора Сизларга чуқур таъзиямни изҳор этган ҳолда, Аллоҳдан барчаларимизга сабри жамил сўраб қоламан.\nШайх ҳазратларини ўзига ғойибона устоз деб билувчи\nСеул, Жанубий Корея,\n2015 йил 15 март


Муҳтарам Президентимиз Шавкат Мирзиёев Бирлашган Миллатлар Ташкилотининг 72-сессиясида: “Биз муқаддас динимизни азалий қадриятларимиз мужассами ифодаси сифатида беҳад қадрлаймиз. Биз муқаддас динимизни зўравонлик ва қон тўкиш билан бир қаторга қўядиганларни қатъий қоралаймиз ва улар билан ҳеч қачон муроса қила олмаймиз. Ислом дини бизни эзгулик ва тинчликка, асл инсоний фазилатларни асраб-авайлашга даъват этади”, дея таъкидлаган эдилар.\nМана шу таклифлардан келиб чиқиб БМТ Хавфсизлик Кенгаши 2017 йил 21 декабрь куни “Маърифат ва диний бағрикенглик” резолюциясини қабул қилди. Ушбу ҳужжатга кўра, терроризм, зўравон экстремизм ҳеч бир дин, миллат ва цивилизация билан алоқадор эмас ва боғлиқ ҳолда талқин қилинмаслиги керак.\nИброҳимжон ИНОМОВ, Ўзбекистон мусулмонлари идораси раиси ўринбосари\nКиритилган вақти: 13/02/2020 16:09; Кўрилганлиги: 286\nМатериал манзили: http://sammuslim.uz/articles/actual/islom-tinchlik-dini\nЧоп этилган вақт: 20/09/2020 15:11


Омир ибн Шурaҳбил Шаъбий (1)\nBy Камолиддин Иноятуллоҳ on 03/15/2019 ТАРИХ ТАРИХНИНГ БУЮК ШАХСЛАРИ ТОБЕИНЛАР\nШаъбий жуда кенг илмга эга, ўта ҳалим инсон эди… Исломда унинг алоҳида ўрни бор…\nХазрат Умар рaзияллоҳу анҳу халифалик даврининг олти йили қолганида мусулмонлар сафида жажжигина бир чақалоқ дунёга келди. Чақалоқ жуда кичкина эди. Бунга онасининг қорнидаги эгизак акаси унинг ўсишига халақит бергани сабаб бўлди. Аммо ана шундан кейин илм, ҳилм, ҳифз ва фаҳм-у фаросат сарҳадларида унга на акаси ва на бошқа бирон кимса халақит бера олди. Бу киши Шаъбий номи билан танилган, ўз замонида мусулмонлар ичида бетакрор бўлган олийжаноб инсон Омир ибн Шурaҳбил Ҳимярийдир.\nИмом Шаъбий Куфа шаҳрида дунёга келди ва шу ерда улғайиб вояга етди. Бироқ у орзу қилган, қалби ошиқ бўлган шаҳар Мадинаи мунаввара эди. Саҳобалар Аллоҳ азза ва жалла йўлида жиҳодга чиқиш ёки яшаш учун маскан қилиш мақсадида Куфага келганлари каби, Шаъбий ҳам Расулуллоҳ сaллаллоҳу алайҳи ва салламнинг саҳобалари билан кўришиб, улардан сабоқ олиш мақсадида, дамба-дам Мадинага бориб турар эди. Беш юзга яқин саҳоба билан ҳамсуҳбат бўлиш, Алий ибн Абу Толиб, Саъд ибн Абу Ваққос, Зайд ибн Собит, Убода ибн Сомит, Абу Мусо Ашъарий, Абу Саъид Худрий, Нўъмон ибн Башир, Абдуллоҳ ибн Умар, Абдуллоҳ ибн Аббос, Адий ибн Ҳотим, Абу Ҳурайра, уммул мўминин Оиша каби улуғ саҳобалардан розияллоҳу анҳум ҳадис ривоят қилиш шарафига муяссар бўлди.\nШаъбий ўта заковатли, қалби уйғоқ, зеҳн ва фаҳм-фаросати ўткир, ёдлаш ва эслаб қолиш қобилиятлари фавқулодда юксак йигит эди. Ўзи ҳақида бундай дегани ривоят қилинган: “Ҳаётимда асло оқни қора қилмаганман, яъни бирон сўзни вараққа ёзмаганман, ким бир ҳадисни айтса, уни ёдлаб олардим, менга бир сўз айтган кишининг яна шу сўзни қайтаришини сўрамаганман”.\nШаъбий илмга муҳаббатли, билим ва маърифат билан доим машғул бўлиб, бу йўлда энг қимматбаҳо нарсаларни, ҳатто жонини ҳам фидо этишга тайёр, ҳар қандай қийинчиликларни эса енгил санар эди. У шундай дерди: “Агар бир киши Шомнинг у чеккасидан Яманнинг бу чеккасига сафар қилиб, умрининг қолган қисмида ўзига фойда бўладиган бир калима ўрганган бўлса, сафари зое бўлмабди”.\nШаъбий илмда жуда юқори даражага етганидан: “Мен энг оз ўрганган илм шеърият. Шунга қарамай, агар истасам битта шеърни икки марта такрорламасдан, сизларга бир ой шеър айтиб бера оламан”, дер эди.\nСаҳобалар ҳали ҳаёт, одамлар орасида юрган чоғларида, Куфанинг жомеъ масжидида Шаъбийнинг ўз ҳалқаси – дарс мажлиси бор эди. Одамлар унинг атрофида тўп-тўп бўлиб ўтирардилар. Ҳатто бир кун улуғ саҳобий Абдуллоҳ ибн Умар рaзияллоҳу анҳумо Шаъбийнинг одамларга ғазотлар ҳақида мукаммал тарзда, нозик нуқталаригача қолдирмай айтиб бераётганини диққат билан эшитиб: “Дарҳақиқат, мен бу йигит гапириб бераётган ғазотларнинг айримларини ўз кўзим билан кўрганман, қулоғим билан эшитганман, лекин шунга қарамай, бу йигит мендан кўра уларни гўзалроқ баён қилмоқда”, деган эди.\nAvvalgi maqolaШифокорлар бемордан қўшимча ҳақ олиши жоизми? | Шайх Содиқ Самарқандий\nKeyingi maqola Ҳаром амаллар: Пора олиш ва бериш


Бугун жамиятда Исломга бўлган катта қизиқиш ва бу дин ҳақидаги билимларнинг тарқалиши баъзи салбий ҳолатларни ҳам келтириб чиқармоқда. Албатта, бу ерда гап илмнинг ўзи ҳақида эмас. Муаммо уни етказиб, тарқатаётган баъзи одамлар ҳақидадир. Ҳамма масалалар бўйича жавоб бериб ташлайдиган ва ўзининг ҳақлигига юз фоиз амин бўлган қандайдир билағонларнинг борлигини кўриб турамиз. Бунинг устига, унинг фикрига тўғри келмайдиган ҳар қандай бошқа фикр “хуш кўрилмайди”. Улар ҳақни ҳимоя қилиш ўрнига ўз нафсини, яъни комил эмаслиги ёки билимсизлиги ё қандайдир масалада билими тўлиқ эмаслигинини инкор қилиб, аксини ётиб олиб ҳимоя қилишга уринадилар. Бундай қилиш албатта мақбул эмас.\nЭсимда, иккита ҳамкасбим дин ҳақида гаплашиб ўтирган эди. Биттаси бошқасидан сўради: “Парвардигорнинг “Раҳим” исмининг маъноси нима?” Иккинчиси эса навбатдаги саволни берди: “Раҳмон” сўзининг маъноси-чи? Жавоб берувчи, унчалик дадил бўлмаган оҳангда, барибир жавоб бериб: “Бу Аллоҳ меҳрибондир, дегани бўлади”, деди. Жавоб берувчи иккита исмда фарқ борлигидан унчалик хабари йўқлиги билиниб турар эди. Бу воқеа мени, бугунги кун уммат танасида инфекция каби тарқалаётган қалблар хасталиги ҳақида жиддий фикр-мулоҳаза қилишимга сабаб бўлди...\nБу касалликнинг мен “билағонлик синдроми” деб атаган бўлар эдим. Унинг энг асосий симптоми (белгиси) эса, “ўзи билмайдиган нарса ҳақида жуда кўп сўзлашдир”. Бир одамга савол берилади. У эса, саволга жавобни билмаган ҳолда ёки жавобнинг маълум бир қисмини билиб, (мавзуга оид бўлмасада) жуда кўп сўзлайди. (“гапни олиб қочади”). Агар одам тўғри жавобни билса, ишончли манбаларга суянса, айтилган гапларини керакли бўлган қўшимча маълумотлар билан бойитса, бу мақбулдир. Бироқ кўпинча, бирор кимса кимдандир иқтибос келтиради, кимнингдир сўзларини сўзлаб беради, лекин уни қаерда эшитган ёки қайси китобдан ўқиганини айтиб бера олмайди. Бу ҳадисми ёки бирон бир олимнинг гапими, билмайди. Агар ҳадис бўлса унинг сиҳатини айтиб бера олмайди. Ўша ҳадис саҳиҳми ёки заифми, билмайди. Буни эътиборга олиш билан бирга бир қатор ҳадисларни айнан қандай бўлса шундайлигича ривоят қилиш лозим бўлади. Яъни, Расулуллоҳ соллаллоҳу алайҳи ва саллам нимани айтган ёки қилган бўлсалар шунга қараб вазиятни тўлиқ тасвирлаш керак. Бу нотўғри фикрлар, ноаниқлик ёки эшитувчиларда ҳадисни хато тушуниш эҳтимоли бўлмаслиги учун қилинади.\nБундай енгил ёндашув оқибатида инсон уламолар ёки бошқа бир кимсага у айтмаган сўзларни нисбат бериб қўйиши мумкин. Биринчидан, одамнинг иймонига путур этади, чунки у нотўғри амал қилаётган бўлса у ҳолда иймони камаяди. Расулуллоҳ соллаллоҳу алайҳи ва салламдан ривоят қилинган ҳадисни ёдга олайлик: «Эшитган нарсасини гапираверишлик кишининг ёлғончи эканлигига кифоя қилади». Яъни, пайғамбаримиз Муҳаммад соллаллоҳу алайҳи ва саллам агар инсон эшитган нарсаларини тўғрими ёки нотўғрими, ўша гап фойдалими ёки фойдасиз, керакми ё кераксизми, хуллас текширмасдан гапириб юрадиган бўлса у ёлғончи бўлиб қолиши мумкин, деб огоҳлантирмоқда.\nЎзи зарар кўраётганига қарамай, у ўзининг билағонлиги билан атрофдагиларга ҳам зарар келтириши мумкин. Сўраётган одам тўғри ва аниқ жавоб олиш истагида бўлади. Жавоб тўлиқ бўлмаса ёки нотўғри бўлса, сўраган одам уни тўлиқ ёки саҳиҳ экан, деб қабул қилади. Бу эса ўз навбатида нотўғри хулосалар чиқариб қўйишга сабаб бўлади. Мисол учун, юқоридаги вазиятга илк марта тушганимда ва менга янада ишонч билан бу "билим"ни тақдим этганингизда, мен ишонардим ва жавобни эса чин ва тўла-тўкис деб қабул қилардим. Яъни, етарли билимга эга бўлмасада, билағон ўзининг "бузилган ҳақиқат"ини яна бошқа бировга етказади (тарқатади).\nБуларнинг ҳаммаси ёш болаларнинг “бузилган телефон” ўйинини эслатади... Бироқ, бизнинг ҳолатда масала жуда жиддийдир.\n1. Билағонлик касалидан қутилиш учун мусулмон одам ҳамма нарсани билмаслиги ва била олмаслигини яхши тушуниши керак. Бу ерда Суқрот ҳикматига мурожаат қилсак ҳам бўлади: У: “Мен ҳеч нарса билмаслигимни биламан”, деган эди. Шундай ёндашиш нафсни билағонлик касалидан сақлаши ва атрофдагилар билан муносабатларни яхшилаши мумкин, айниқса диний ишларга тегишли масалаларда жуда эҳтиёт бўлиш керак. Яъни, масалага бу тарзда ёндашишлик ихтилофларга сабаб бўладиган бахсларнинг келиб чиқиш эҳтимолини камайтиради. Бундан ташқари, инсон ўзининг тўлиқ билимга эга эмаслигини билиши унга чала билимини бойитишга, ўзининг устида ишлашига туртки бўлиши ҳам мумкин.\n2. Эҳтимол, билағонлар ўзининг интеллектуал бойлигини намойиш қилиш каби нафс буйруғига эргашишдан ташқари улар бирон кимсага ёрдам бермоқчи бўлган бўлиши ҳам мумкин. Яхши нияти шу қадар каттаки, у хатто оқибатларни ўйлаб ҳам кўрмайди.\nИккинчидан, шуни эътиборга олиш керакки, билағонлик синдромидан сақланиш учун, тушунмаган ёки нотўғри тушунганини айтишдан кўра сукут қилгани яхши эканини англаш керак: тўлиқ, тушунарли, ишончли деб топилмаган жавобни беришдан кўра сукут қилгани афзал.\nҲадисларнинг бирида: «Ким Аллоҳга ва охират кунига иймон келтирган бўлса, бас яхши гапни гапирсин ёки жим турсин», деб айтилган.\n3. Гарчи, инсон савол мавзуси бўйича қандайдир билими бўлган тақдирда ҳам, у ўз билимини паст баҳолаб, саволнинг бошқа кўп жиҳатлари бўлиши мумкинлигини ҳисобга олган ҳолда "менга маълум бўлгани шу" ёки "эшитганимни ё бирор жойда ўқиганимни айтяпман", деб қўшиб қўйиши лозим. Ҳамда сўровчига жавоб тўлиқ бўлмаслигини ва бундан ишончлироқ манбалардан излаб кўриш ўринли эканини эслатиб ўтиши керак.\nБундай ҳолатларда уммат ичидаги энг яхши саналган зотлар қандай йўл тутар эди? Имом Нававийнинг «Ал-Мажмуъ» номли китобида Абдурраҳмон ибн Абу Лайлодан қуйидагилар ривоят қилинади: «Расулуллоҳ соллаллоҳу алайҳи васалламнинг бир юз йигирма ансорий саҳобаларининг ҳар биридан масала сўралганида, ана ундан сўра, ана ундан сўра деб, яна аввалгисига қайтиб келганини кўрдим». Имом Молик билан бўлиб ўтган воқеани эслатиб ўтамиз. Молик ибн Анасдан (раҳматуллоҳи алайҳ) тўрт юз масала сўралганида, уч юз тўқсон олтитасига “билмайман” деб жавоб берган эканлар. Ҳужжатул Ислом Абу Ҳомид Ғаззолий айтадилар: «Билмайман» дейиш илмнинг ярмидир. Ким билмаган нарсаси ҳақида Аллоҳ учун сукут қилса, гапирганидан кам савоб олмайди, чунки бу борада билимсизлигини эътироф қилиши нафсига оғир келади». Ибн Қайюм айтади: «Билмайман» дейишни ўрган, “биламан”ни унут, сен билмайман десанг, билгунингча ўргатишади, биламан десанг, билмагунингча сўрашади». Имом Муҳосибий бундай ёзади: «Киши то билгунича сўрашдан уялмаса, билмаган нарсаси ҳақида сўралганида, “билмайман” дейишдан уялмайди». Абу Толиб Маккий: «Аллоҳ таолодан қўрқиб сукут қилиш гўзаллиги илм билан гапиришдаги гўзаллик кабидир», дейди. Инсон билмаган нарсасини билмайман, деб айтишдан орланмаслиги лозим. Имом Мовардий "Одоб" асарида шундай ёзади: "Барча илмларни эгаллашнинг иложи йўқ экан, унинг бир қисмини билмаслик айб эмас, шунинг учун киши билмаган нарсасини билмайман дейишлигида зарар йўқ. Энг ёмони хато, нотўғри гаплар билан инсонларни адаштириш, қалбларга шубҳа солишдир".\nБилағонлик қилиш (синдроми) – бугун биз фош қилган нафс хизматчиларининг биридир. Биз унинг башарасидан таниб олганимиздан кейин, бир-биримизга билим бераётганда диққатлироқ ва маъсулиятли бўлишимизни тақозо қилади. Билмаган нарсани гапиришнинг ўзи залолат, адашув, улкан гуноҳдир. Шариат ҳукмини билмасдан туриб бошқа бир кишига нотўғри нарсани шу шариат ҳукми деб айтиш эса умуман тенги йўқ залолатдур, тенги йўқ адашувдур, тенги йўқ улкан гуноҳдур. Чунки шариатдан бошқа ишларда билмасдан гапириб йўл қўйилган хато туфайли бу дунёнинг баъзи бир ишларига зарар етиши мумкин. Шариатда жоҳиллик билан гапиришда эса, ҳам бу дунё, ҳам охират куяди. Чунки шариат масаласи ҳалол-харом, савоб-гуноҳ, жаннат-дўзах орасида айланадиган масаладир. Бу ишда билмасдан фатво бериш, фатво берувчининг ўзини залолатга кетказади, шу билан бирга илмсиз равишда фатво берган одам ўзгаларни ҳам залолатга кетказади. Унинг хато фатвоси ҳамма ерни бузади, одамлар фалончига айтди, деб унинг гапини бир-бирларига айтадилар, ўзаро тарқатадилар, ва натажада залолат кенг ёйилиб кетади.\nMore in this category: « Офтоб нури етяптими? Ушалмаган орзулар ёки мода оламининг маъсият салтанати »


Видео: Сирдарёда ҳоким ўринбосари ва амалдорларнинг раққоса қизлар билан дам олишига изоҳ берилди\n14-06-2021, 09:32 3 210\nКеча, 13 июнь куни ижтимоий тармоқларда Сирдарё туманида фаолият юритувчи амалдорларнинг раққоса қизларга пул бераётгани акс этган видео тарқалди. Видео телеграм каналларда эълон қилиниб, катта шов-шувга сабаб бўлди.\nМазкур видеолавҳа ва ундаги амалдорларнинг хатти-ҳаракатига вилоят ҳокимлиги изоҳ берди. Таъкидланишича, видеода ростан ҳам Сирдарё туман ҳокими ўринбосари бўлган. Ҳокимликнинг маълумотига кўра, ҳоким ўринбосари видео олинаётган вақтда туман ҳокими ёрдамчиси лавозимида ишлаган. Шунингдек, у ерда туман ободонлаштириш бошқармаси бошлиғи, туман Экология ва атроф-муҳитни муҳофаза қилиш соҳасидаги назорат бўйича Сирдарё тумани инспекцияси бош мутахассис-давлат инспектори, Сувоқова давлат унитар корхонаси раҳбари ҳамда Сирдарё тумани йўллардан фойдаланиш унитар корхонаси раҳбарлари бўлган. Ҳодиса тумандаги "Евро Азия" ресторанида содир бўлган. Маълум бўлишича, мансабдорлар ўтирган хонага раққосалар бирданига кириб келган ва бу уларга ёқмаган. Шундан сўнг уларнинг тезроқ чиқиб кетиши учун пул берилган. Ҳодиса юзасидан ресторан маъмурияти билан тушинтириш олиб борилган ва амалдорларга жамиятда юриш-туриш қоидаларига амал қилиб, намуна кўрсатишлари лозимлиги эслатиб ўтилган.\nЛавозимдан озод этиш каби қатъий чора қўлланилиши белгиланди, – дейилади ҳокимият хабарида.\nХххх 16 июн 2021 09:13\nХаромдан топгандан кейин харомга сарфлайдида. Халол булса оиласи тугул маоши узини расходигаям етмайди\nУйла 15 июн 2021 16:17\nКуйинглар тинч энди, улар хам одам нима мумкинмасми уларга дам олиш уларга катта ёзиб қўйган ишдан кейин дам олмасин деб. Майнавозчиликни хам чегараси борда. Мана шунака ҳолатларни таркатадиган ва шуларни оммалаштирадиганларни жазолаш таклифи бор. Асосий муаммолар колиб кетиб майнавозчиликка ўтиб кетмадикми ким назорат килади бу холатларни охири бориб бу ишлар яхшиликка хизмат киладими ким кафолат беради. Бунакасига саёзлашиб кетмамизку хамма жойда борку нарсаю Зарурияти йук кераксиз нарсаларни олиб чикманглар. Буларни хам оиласи бор, ота онаси бор шуни хам уйлаш керак. Бунакасига саёзлашиб кетамизку. Ким бошқаради буларни. Нима қипти уйнаб кулса. Ўғрилик, порахурлик килса мумкинми. Кани олиб чиқинларчи хурматли блогерчалар. Шу қизларга рухсат берилганку уйнашига. Булмаса огоҳлантриш ёзиб қўйиш керак амалдорларга кириш ва дам олиш мумкин эмас деб. Эркакчилик нима кипти. Бўлдида энди.\nИии 15 июн 2021 07:47\nРесторанма-ресторан юрасан, кейин гимн айтганда чест беришниям билмай хаммага шарманда қиласан... дейдиган одам йўқ\nУзбекистон 15 июн 2021 00:50\nДехкон 14 июн 2021 23:51\nАгар факат халол маош билан яшаса кистир кистирмас шу дастурхонгаям кисилиб кетарди чунки уйдагилари оч коладида. Ана президент сиёсатининг душманлар бу хали туман микёсида тепада бунданда О О О булса керагов\nДангал 14 июн 2021 18:29\nХа Нима кипди Ким истамайди кайфни\nНомансабдор 14 июн 2021 15:21\nМансабдорларга ёқмаса пул берармиди? Ҳокимликнинг ақли шу баҳонани топишга етибди. Тассанолар ва Офарин. Чўмичга фақат қозонда бори чиқади.\nМард 14 июн 2021 13:13\nРасса кистиркистир булибдику буду харромхурлар бн прокуратура шуггиламайдими??жаноб президент ишонганлари шуларми????\nАбдурашид Юсупов 14 июн 2021 11:41\nХалолдан топган пулини нима килишаркин бехуда нарсаларга совуриб.\nУзбек 14 июн 2021 11:25\nнимага менинг ёзганларимни кўрсатишмаяпти ёки бу хам коррупсиями?\nУзбек 14 июн 2021 11:19\nСирдарёни халқини пулини еб тугатадиган ШАЙХЛАР ўтиришибдику кайфларини суриб. Бу хаммаси харом пуллардан семириб босар - тусарини билмаган амалдорлар.\nМард 14 июн 2021 10:39\nКурдик кандайекмаганни хароми хокимваччалар.кечга олиб кетгандурсанлар шаллакиларни.\nЎзбекистон янгиликлари » Жамият » Видео: Сирдарёда ҳоким ўринбосари ва амалдорларнинг раққоса қизлар билан дам олишига изоҳ берилди


«электр энергияси» тегли мақолалар – Газета.uz\n«электр энергияси» тегли мақолалар\n29 январ 2022, 22:06\n«Энг катта қўрққаним Сирдарё ИЭС ёниб кетмасин дедим». Шавкат Мирзиёев — энерготизимдаги муаммо ҳақида\nПрезидент сешанба куни кузатилган энерготизимдаги носозлик ҳақида фикр билдирар экан, айнан нимадан кўпроқ қўрққанини маълум қилди. «Энг катта қўрққаним Сирдарё ИЭС ёниб кетмасин дедим. 1982 ё 1983 йил Сирдарёда олтита станция ҳам ёниб кетган», — деди Шавкат Мирзиёев. Қолаверса, у тизимдаги раҳбарларга ҳар дақиқада аҳолини вазиятдан хабардор қилиш бўйича топшириқ берганини таъкидлади.\n27 январ 2022, 15:04\n26 январ 2022, 17:31 1\n«Халқимиз вазиятни тўғри қабул қилиб, саросимага тушмади». Шавкат Мирзиёев — энерготизимдаги носозликлар ҳақида\nПрезидент сешанба куни энерготизимда юзага келган носозликларга муносабат билдириб, узоқ ҳудудлардаги техноген офатлар Ўзбекистонга ҳам ўз таъсирини ўтказмай қолмаслигини таъкидлади. «Халқимиз вазиятни тўғри қабул қилиб, саросимага тушмади. Аввало сабр-тоқатли халқимизга, шунингдек, барча соҳа ва идоралар ходимлари, ОАВ ва ижтимоий тармоқ вакилларига ўз миннатдорчилигимни билдираман», — деди Шавкат Мирзиёев.\n26 январ 2022, 09:41\nЭнергетика вазирлиги республиканинг айрим ҳудудларида электр энергия таъминоти навбатма-навбат етказиб берилишини маълум қилди. Бунга 64 та газ конининг иши вақтинча тўхтатилиб, ИЭСларда ишлаб чиқариш ҳажми қисқариши сабаб бўлган. Қолаверса, Фарғона водийси, Сурхондарё ва Тошкент вилояти ҳамда пойтахтнинг айрим жойларида газ пасайган ёки умуман ўчган.\n13 январ 2022, 13:32\n4 январ 2022, 12:50\n29 декабр 2021, 23:04\nАфғонистонга электр етказиб беришнинг қисқариши ЭУЛдаги таъмирлаш билан боғлиқ — Энергетика вазирлиги\nЭнергетика вазирлиги Ўзбекистондаги техник муаммолар туфайли Афғонистоннинг 15 провинцияси, жумладан, Кобулда электр таъминотида узилишлар кузатилгани ҳақидаги хабарларга изоҳ берди.\n9 декабр 2021, 17:45 1\nЎзбекистон электр энергияси энг арзон давлатлар ўнлигига кирди — рейтинг\nБританиянинг Cable портали тузиб чиққан рейтингда Ўзбекистон электр энергияси энг арзон давлатлар ўнлигига кирди. Ушбу ўнликдан Қирғизистон ва Тожикистон ҳам ўрин олган.\n3 декабр 2021, 10:29\n25 ноябр 2021, 10:11\nЎн ойда 57,1 млрд кВт соат электр энергияси ишлаб чиқарилган\nЯнварь-октябрь ойларида йирик корхоналар томонидан 57,1 млрд кВт соат электр энергияси ишлаб чиқарилди. Электр энергияси ишлаб чиқариш ҳажми 2020 йилнинг мос даврига нисбатан 4,9 млрд кВт соатга ёки 9,4% га ўсган. Аввалроқ Энергетика вазирлиги сув танқислиги туфайли мамлакат ГЭСларида электр энергияси ишлаб чиқариш ҳажми қарийб 23 фоизга камайганлигини маълум қилган эди.\n11 ноябр 2021, 23:13\n2022 йилда электр энергияси ва табиий газ тариф нархлари оширилиши кутилмоқда\nҲисоб палатаси 2022 йилда энергия ресурслари, жумладан, электр энергияси, табиий газ, иссиқ сув ва иссиқлик энергияси, совуқ сув ва канализация тарифлари нархлари оширилишини маълум қилди. Шуни ҳисобга олган ҳолда, асосий истеъмол товарлари ва хизматлар нархлари ўсиш суръатларини сезиларли даражада пасайтириш юзасидан тавсиялар берилган.\n10 ноябр 2021, 09:48 1\nЎзбекистонда сув сатҳининг пастлиги туфайли гидроэлектр станциялари унумдорлиги 23 фоизга камайди, бу эса мамлакатнинг айрим ҳудудларида электр таъминотида қисқа муддатли узилишларга олиб келди, деб хабар берди Энергетика вазирлиги.\n3 ноябр 2021, 17:50\nДавлат илк бор аҳолидан электр энергия сотиб олди\nТошкентлик фуқаро ўз уйида қуёш фото электр станциясини ўрнатиб, унда ишлаб чиқарилган электр энергиясини сотиш бўйича ҳудудий электр тармоқлари корхонаси билан шартнома имзолади.\n6 октябр 2021, 13:07\nЎзбекистон ва Туркманистон электр энергия етказиб бериш бўйича қўшимча келишув имзолади\nТуркманистондан Ўзбекистонга электр энергияси етказиб бериш ҳақидаги келишув яна бир йилга узайтирилди. Умумий ҳажмлар ва нархлар ошкор қилинмади, аммо ИТСВ раҳбарининг биринчи ўринбосари Лазиз Қудратовнинг сўзларига кўра, тарифлар аввалги даражада сақланиб қолган.\n5 октябр 2021, 14:35


Ўзбекистон: Green Card учун сўровномани тўлдириб беришлик учун 5000 доллар - Фарғона.Ру ахборот агентлиги\n18:20 msk, 12 Июль 2020\nЎзбекистон: Green Card учун сўровномани тўлдириб беришлик учун 5000 доллар\n07.08.2014 10:36 msk\nСамарқандда турли хусусий фирмалар вакиллари бўлмиш ёш йигитлар маҳаллама-маҳалла, корхона ва муассасалар, таълим, ўқув юртларини айланиб, одамларга Green Card лотереяларини тўлдиришни таклиф этиб юришяпти.\n“Америка Қўшма Штатларида истиқомат қилувчи ўзбекистонликларнинг аксариятини нега самарқандликлар ташкил этади?” деган савол кўпчиликни қизиқтиради. Сўнгги йиллар ОАВ бу масалани кўп бора кўтарган. Чиндан ҳам, Ўзбекистонди Green Card лотереяси эгаларининг аксарияти самарқандликлар.\nАсосий сабаблардан бири – Самарқандда жуда кўп одамлар Green Card лотереясида қатнашадилар. Самарқандда Green Card лотереясида иштирок этиш учун анкеталарни тўлдиришни таклиф этиб, маҳаллама-маҳалла, корхона ва муассаса, ўқув юртларини айланиб юрувчи кўплаб хусусий фирмаларининг вакиллари оз эмас. Анкетани тўлдириш бепул. Аммо фирма сиз билан шартнома тузиб, анкетага ютуқ чиққан тақдирда қанча мукофот пулини олишини келишиб олади.\nСўнгги икки ой ичида ҳам бизнинг маҳалламизга шунақа фирмаларнинг бир нечтасидан вакиллар келиб кетишди. Яқинда уйимга икки ёш йигит келди. “Агар истасангиз, сиз ва оилангиз аъзолари учун Green Card лотереяси бланкаларини тўлдириб берамиз. Бепул”, - деди улардан бири. “Ютсангиз, Америкада қонуний равишда яшаш ва ишлаш ҳуқуқига эга бўласиз. Доллар ишлаб келасиз”, - дея гапга қўшилди қўлида папка кўтарган шериги.\nҚизиқиб суҳбатни давом этишга қарор қилдим. Лотереяда ютиш имконияти қанчалиги ҳамда агар ютуқ чиқса, хизмат ҳақига қанча беришим керак бўлишини сўрадим. Улардан бирининг айтишича, фирма бу йўналишда узоқ вақтдан бери ишлаб келади ва катта тажрибага эга. “Ўз ишимизни биламиз. Бизнинг ёрдамимиз билан кўпчилик Америкага боришди. Ҳар йили бир неча оила Green Card лотереясида ютадилар”. У агар ютуқ чиққан тақдирда фирма ҳар бир одамдан 5000 доллар олишини айтди. “Ҳаммаси қонуний, тегишли ҳолатда иккитомонлама шартнома имзоланади”, деди у.\nМаълум бўлишича, хизмат ҳақи “арзонроқ” фирмалар ҳам бор экан. Бир неча танишларим мукофот пули 100 минимал иш ҳақига тенг сумма кўрсатилган шартномани имзоладилар. Бу тахминан кўчадаги курс бўйича 3200 долларни ташкил этади. Бир танишим эса бирданига иккита лотереяга ариза берибди: бири американинг Green Card лотереяси ва иккинчиси, воситачиларнинг тушунтиришича, “канаданинг Red Card – Diversity Visa (RC-2015)”. Фирма вакиллари мижоз учун иккита шартнома туздилар, уларнинг ҳар бири 100 минимал иш ҳақига тенг.\nШартномага эътибор беринг, у жуда ажабтовур. Биринчидан, Канадада Америкадаги сингари виза лотереяси йўқ. Иккинчидан, Diversity Visa – америка лотереяси шунинг учун ҳам унинг анкетасини “Канада иммиграция сиёсатига мувофиқ” тўлдириш мумкин эмас, Канадада бунақанги иммиграция дастури йўқ. Бундан ташқари, Diversity Visa (RC-2015) тушунчанинг ўзи йўқ, фақат Diversity Visa (DV-2015) бор. Воситачилар қанақа анкета тўлдирганлари жумбоқ бўлиб қолмоқда.\nСамарқандда воситачи фирмалар ҳаддан зиёд кўп. Улар навбатдаги лотерея натижалари чиқадиган май ойини сабрсизлик ила кутадилар. Мижозлари орасида ютуқ эгалари борлиги уларни чексиз шодлантиради. Чунки “ютуқ эвазига пул” ярим криминал схема амалга оша бошланади.\nАслида “Грин-кард” лотереясида иштирок этиш мутлақо бепул. Ютуқ чиққанида виза учун 165 доллар тўлашингиз керак, холос. Бироқ лотерея ташкилотчилари ютуқ автоматик равишда Грин-кардга эгаликка олиб келмаслигини қайта-қайта таъкидлаб келадилар. Ютуқ эгаси аввалига АҚШ консуллигида суҳбатдан ўтиши, бундан аввал барча тасдиқловчи ҳужжатларни тўплаши лозим. Ютуқ асосида сизга виза берилишига ҳеч қанақа кафолат йўқ.\nЛотереяда иштирок этувчилар ўрта ёки ўрта махсус маълумотга эга бўлишлари (ёки сўнгги беш йил давомида кам деганда икки йиллик таълим асосида ишлаши мумкин бўлган лавозимни эгаллаши) лозим, бу маълумотларнинг бари ҳужжатлар билан тасдиқланиши шарт. Бундан ташқари, суҳбат давомида сиз Америкага бориб олиб давлатдан нафақа олишга умид қилмаслигингизга ишонтира олишингиз зарур, демак АҚШга борганингизда кам деганда бир йил давомида ҳаёт кечиришга етарли маблағга эга бўлишингиз керак.\nГарчи “грин-кард” ютуғи чиқса ҳам, АҚШга киришига йўл қўйилмайдиган сабаблар рўйхати мавжуд (жиддий юқумли касалликлар, психикадаги оғишлар, наркомания, жиноий ўтмиш ва бошқалар). Лотерея ташкилотчилари: “Пул мукофоти эвазига green card лотереясида ютуқ кафолатлаётган шахсларга ишониб ўтирманг, - дея огоҳлантириб келадилар. - Ютуқни компьютер томонидан тасодифий рақамларни танлаш воситасида аниқланади. Компьютер эса пора олмайди”.\nВоситачилар ва умидлар\nШунга қарамай,Самарқандда воситачи фирмалар гуркираб-яшнаяпти. Афсуски, ҳозирги шароитларда кўпчилик уларнинг хизматига муҳтож. Ҳамма ҳам инглиз тилида он-лайн режимида ариза беришга қодир эмас. Аризачининг фотосуратига нисбатан қўйилган талабларни ҳам ҳамма тушунавермайди.\nВоситачи фирмалар ютуқ чиққан одамларда консулликдаги суҳбатда кам деганда икки марта қатнашиш ҳуқуқи борлиги ҳақида огоҳлантирадилар. Бундан ташқари, фирма мижозларга молиявий жиҳатдан муҳтож эмаслигини исботлашга далилларни тўплашга ёрдам бермайди. Одамлар ҳомийларни ўзлари истаб топадилар ёки процентга қарз оладилар.\nВоситачи фирма лотерея натижалари эълон қилиниши билан ўша заҳотиёқ шартномада кўрсатилган пулларни берилишини талаб қилади: акс ҳолда, улар юутуқ эгасига АҚШдан келган хатни бермайдилар ва онлайн-ариза кодини айтмайдилар.\nЯқинда бир танишимни учратиб қолдим. Кўринишидан нима қилишини билмай, саросимага тушиб қолганга ўхшади. “Унга нима бўлди экан?” деган фикр ҳаёлимдан ўтди. Чунки бир неча кун илгари учрашганимизда у мени қучоқлаб: “Мени табрикланг, “Грин-карда” ютуғи чиқди менга”, деганди. Маълум бўлишича, анкетасини тўлдириб берган фирма ундан 10 миллион сўм пул ва 100 доллар суюнчи талаб қилаётган экан.\nВоситачи фирма пулни олиб, ютуқ эгасига АҚШ консуллигидан келган ҳужжатлар пакетини тўлдиришга ёрдам беради. Фирма ютуқ эгаларининг ҳаммаси ҳам виза ололмаслиги мумкинлиги ҳақида олдиндан огоҳлантиради.\nЯқинда шунақа гапларни эшитдим: тўрт кишидан иборат оила: эр-хотин ва икки фарзанд номига ютуқ чиққан бўлиб, улар текширувнинг барча босқичларидан ўтгунларига қадар 12 минг доллар сарфлаган экан. Аммо сўнгги суҳбатда бу оилага виза бермаслик тўғрисида қарор қабул қилинди. Қарор узил-кесил бўлиб, устидан шикоят қилиб бўлмайди. Аммо Самарқандда барибир виза учун 15-20 минг доллар тўлашга тайёр одамлар топилади. Уларнинг АҚШга бориш учун “грин-кард”дан бошқа йўллари йўқ.\nБироқ АҚШга кетишни истаган самарқандликларнинг аксариятида воситачиларга тўлайдиган катта пуллар йўқ. “Шунча пулни қаердан оламан?, - дейди шунақа ютуқ эгаларидан бири. – Кўнгилдан чиқариб 500 доллар беришим мумкин...”


Сурия: Жон Керри мухолифат гуруҳларини тинчлик конференциясида қатнашишга чақирди\n29 ноябр 2020, Тошкент вақти: 13:37\nАҚШ Давлат котиби Жон Керри Суриянинг бўлинган мухолифатини ўтиш даври ҳукуматини тузишни мақсад этган тинчлик сўзлашувларида иштирок этишга чақирди.\nМухолифат гуруҳлари 22 январь куни Швецарияда бошланадиган сўзлашувларда иштирок этиш ёки этмаслик масаласини бугун овозга қўйиши керак.\nМосква яна бир бор Ғарбни сўзлашувларга Эронни ҳам жалб этишга чақирди.\nПайшанба куни Москвада эронлик ҳамкасби билан учрашган Россия Ташқи ишлар вазири Сергей Лавров Эрон Суриядаги фуқаролар урушига барҳам бериш уринишларининг иштирокчисига айланиши “муқаррар” эканини айтди.\nЭрон Ташқи ишлар вазири Жавад Зариф келаси ҳафта ўтказиладиган Сурия бўйича халқаро конференцияда қатнашиши учун олдиндан шартлар қўйиладиган бўлса, Теҳрон мазкур анжуманга ўз вакилларини юбормаслигидан огоҳлантиди.\nВашингтон Сурияда тузиладиган ўтиш даври ҳукуматига президент Башар Ассад аъзо бўлмаслигини билдириб, Эрон бу шартга кўниши кераклигини айтмоқда.